text:
Ti ‘Counter Clockwise’ Structure
Ania ti pagpapadaan dagitoy a sarita, ‘A Rose for Emily’ ni William Faulkner; ‘Apay Ngata, Sabong, A Naisalsalumina: Maysa A Meditasion’’ a nangabak iti Umuna a Gunggona a sarita ni Atty. Benjamin M. Pascual; ‘Sultana’ a sarita toy numo toy biang a naipablaak itay nabiit ditoyTawid; ti ‘Baggak’ a saritak a naipablaak iti ‘Sirmata Magasin’ ken, ti ‘Saddam’ a sarita ni Ariel Tabag ken nangabak iti Umuna a Gunggona iti Palanca Awards 2011?
Agpapadada ti istraktura ti pannakaisurat, immatras! Agpapadada pay a nangrugi iti ipapatay ti bida, sa kalpasanna, nawarwaren ti pakasaritaan. Ketdi, tao ti bida dagiti amin a sinurat, idinto a ti ‘Sultana’ ket ayup – maysa nga aso.
Naisalumina iti pannakaisurat dagiti sarita. Ketdi, saanen nga isu ti kabaruanan ta addan dagitoy nga istilo sipud pay idi un-unana. Saan laeng nga iti sarita ken nobela iti pakabasaan no dipay ket iti daniw.
Arintapusen ti dekada 90’s idi sinurattayo ti artikulo (ditoy met laeng kolum nga ‘Iti Duyog Ti Singasing’) maipanggep kadagiti istraktura iti pannakaisurat dagiti sarita ken nobela. Dinakamattayo ti kinaadda ti counter clockwise structure. Ta ngamin, no adda ti inawagantayo iti clockwise structure adda met ti counter clockwise. Iti ngamin panagbasabasatayo kadagiti liblibro ti literatura daytoy ti napaliiwtayo.
Nabasatayo idin ti ‘A Rose for Emily’ ni William Faulkner. Sa manen nabasatayo ti nangabak a sarita ni Atty. Benjamin Pascual a napauloan iti ‘Apay Ngata, Sabong, a Naisalsalumina: Maysa a Meditasion’ agraman dagiti kritisismo ken komentariona.
Diak ngarud nagpangadua a nageksperimento met iti kastoy a klase ti sarita. Uray kunak man, saan a maipablaak, wenno dumtengto ti panawenna a, a maipablaak. Ken maysa, naiserbi metten ti kangrunaan nga akem ti sinurat, ti panangpadas met iti agsurat iti kas iti napadasan dagiti nalatak a mannurat. Napasamaken ti pannakapnek wenno satisfaction – ti panangsurat met ti kabaelan a suraten dagiti nalalatak ken nalalaing a mannurat wenno kasdiay gayam iti agsurat iti kasdiay a klase ti sinurat. Dayta laeng met ti simple a motibotayo.
Idi nanglukat ti Sirmata Magasin, kasapulan ti sarita. Awan ti sidadaan a sarita nga isandi. Ala, man laengen, uray adda kuskuselna. Impablaaken, nupay adda idi ti gandat nga isalip koma. Imatonan pay la idi ti Saringit Chronicle ti pannakaipablaak ti Sirmata Magasin. Immabut met ti sumagmamano nga issue a tinarabayna.
Kunatayo idi sinurattayo ti artikulo, a no nagpakannawan ti clockwise, nagpakanigid met ti counter clockwise. Iti ababa a pannao, imbes nga umabante ti sarita, a kas iti gagangay a mapaspasamak, nagatras ketdi wenno abante-atras, atras-abante. Kasta ti pannakaisuratna. Saan a gagangay, limmaksid.
Saan ketdi a dagiti nobela ken iti sarita ti pakabasaan ti kastoy a porma. Uray met dagiti dadduma a dandaniw ket immatrasda met wenno nag-counter clockwise ti pannakaisuratda. Daytoy ti napaliiwtayo ken insurattayo manen iti daytoy met la a kolum nasuroken a maysa a dekada ti napalabas. Dinakamattayo ti maipapan ti sarita, kasta met ti daniw tapno maiparangarang ti kinaadda dagiti sinurat wenno pannakaisurat a nagatras.
Dinakamattayo idin daytoy maipapan iti panagsurat iti daniw idi sinurattayo iti maipapan kadagiti tayutay wenno figure of speech. Saanko a mabatoken no iti Saringit Chronicle wenno iti Tawid Magasin a naipablaak. Ngem siguradoak a di met Tawid News Magasin ta awan pay la idi.
Kunatayo man idi dinakamattayo ti tayutay a CLIMAX. The ascending order of ideas enumerated in a series. The enumeration of items is interesting only when the arrangement follows a climatic order. Naurnos a kapanunotan nga agibunga iti pannakapnek, kunam man laengen, he-he! Dayta makapikapik nga urnos dagiti detalie ti sinurat ket nasken nga ipangpangruna.
Kitaen ken usigen ‘toy linia ti daniw ni Percy Bysshe Shelley a napauloan iti ‘The Indian Serenade’:‘I die! I faint! I fail!’
Iti Iluko: Natayak! Nakapsutak! Napaayak!
Makapangato iti kiday a linia, di met? Dandanik pay naibbatan ti libro a basbasaek. Makapatayyek iti bukelbukel ti mata. Nakakaintriga. Apay kunam?
Iti umuna pay laeng a balikas a ket, naggibus koman a! Natayak, kunana. Natayen. Ania pay la ti ituloyna ket natayen? Ala, man? Ngem adda tuloyna. Apay a pinasarunuanna pay laeng iti nakapsut? Sa napaay?
Immatras ti pannakaisurat ti daniw. Climatic order!
Iti panagawatko itoy a linia ni Shelley, kastoy, kailian: Isu a natay ta nakapsut iti pannubok ti biag ket napaay iti panggep ti Dios kenkuana. Naglawag, saan? Ti kangrunaan a ramen daytoy a figures of speech ket ti lohika. No lohika no kuna, naurnos a konsepto.
Naurnos a konsepto ti kasapulan a tekniko ti kastoy a klase ti sarita, nobela wenno daniw. Saan a lumaksid kadayta a konsepto.
Iti sarita nga ‘Apay Ngata, Sabong, A Naisalumina: Maysa a Meditasion’ ni apo Benjamin Pascual, ket immuna a natay ti asawa ti bida, sa in-inut a nagatras babaen ti tekniko pannakagennedgenned wenno episodic babaen panagaramatna kadagiti interlude, requiem, ken dadduma pay; sa iti gibusna ket iti daydi kaunaan a pannakakita ti bida a lalaki iti bida a babai. Dayta ti konsepto ti pannakaisuratna.
Iti sarita a ‘Baggak’, iti opening ti sarita ket ti ipapatay met ti bida, sa nagatras-atras babaen iti tekniko ti transition wenno leave one space then capitalized the first word. Iti gibusna ti sarita, maipadto iti pannakaiyanak ti bida. Manipud ipapatay, nagatras ti sarita agingga naggibus iti pannakaipadto ti pannakaipasngay ti bida. Kastoy ti konsepto ti pannakaisuratna.
Kabaliktad daytoy a klase ti panagiparang iti plot pattern a “Boy Meets Girl” wenno vice versa. Iti “Boy Meets Girl” plot pattern, agam-ammo a siempre dagiti bida iti opening ti sarita, sadanto, agayan-ayat, agasawa, agpamilia, mataenganda, sadanto matay. Ngem iti daytoy nga istraktura, umuna met a matay ti bida, santo mataengan, sa agpamilia, sa makiayan-ayat, sa makiam-ammo ti lalaki iti babai. Nagbaliktad! Itoy nga istraktura, ket ad-adda nga agtaray ti sarita babaen ti Theme Driven Presentation.
Ti sarita a ‘Saddam’ ni Ariel Tabag, ket immuna naibaga a natayen ti bida a lalaki santo nawarwar ti pakasaritaan. Ket itoy a pakasaritaan, naglasat nga immuna iti panunot ti narrator. Isu met la ti konsepto ti pannakaisurat.
Itoy a banag, malagipko la unay ti naisurat ni Atty. Benjamin Pascual a diskusionda ken ni apo Juan S.P. Hidalgo, Jr. maipanggep ti kakastoy a sarita. Insurat ni apo Ben Pascual dayta a saritaanda iti panid ti libro, ken ginatangko met dayta a libro ken ni apo Juan S. P. Hidalgo nasuroken a dua a dekada ti napalabas. Ipalpalawag ni Atty. Ben Pascual a napintas a sarita a naglasat nga umuna ti panunot ti naretor dagiti paspasamak. Dayta ti urnos ti konsepto ti pannakaisuratna.
Iti met sarita a ‘Sultana’ pinadastayo inlaksid ti kangrunaan nga agbibiag, imbes a tao ti masarsarita, aso. Immuna met a naiparang ti pannakatay ti aso babaen iti tekniko nga ‘In Medias Res’ wenno ‘Medias in Res’ sa met la nawarwar ti pakasaritaan no kasano a natay ti aso, dagiti pagsayaatan a naaramidan ti aso, no kasano a simmangbay iti pamiliada ti aso, ken kasano iti pannakanagan ti uken a ‘Sultana’. Nga isu ti gibus ti sarita.
Nupay agpapadada ti pannakaisurat dagitoy a sarita nga immatras, nagdudumada ti istilo ti panagiparang, a kas dagiti naagapad.
Sumagmamano laeng dagitoy a sarita ti immatras wenno nagtinnag iti inawagantayo counter clockwise structure wenno pannakaisurat ti sarita. Adu dagiti nasagangtayo a kastoy, saan la a sarita ken nobela no dipay iti daniw, banag a mangipaneknek ti kinaadda dagiti kakastoy a sinurat.
Ket saan laeng nga iti kinaaddana no dipay ket nabayagen nga adda daytoy ngem saan nga ‘unay a maus-usar’ iti Iloko. Inrugi ni Atty. Benjamin Pascual iti Iloko, a kunaen dagiti agpalpaliiw kadagiti sarita a maysa nga experimental a sarita, ta ngamin, uray sadino iti pangirugiam a panangbasa, iti rugi ti sarita, iti tengnga ti sarita wenno iti gibus ti sarita iti panangbasam, agtinnag latta iti pannakapnekmo a mangbasa.
Ti makitak a rason idi no apay a manmano ti kastoy a sinurat ket maymaysa ngamin ti outlet wenno pakairuaran dagiti sinurat. Iti pammaliiwko, agbasar met dagiti sinurat iti preperensia ti literary editor. Natural laeng dayta. Lumtaw latta ti preperensia.
Binalakadannak pay idi iti literary editor a dagiti napisikalan ti risirisna ti suratek. Ngem saanko a linia iti kasta a sinurat, ket kunak met, mapanak laengen agsurat iti radio ta saanko a magaw-at dayta a polisia (editorial policy). Saanko a linia iti agsurat iti kinadang-as wenno napisikalan a risiris. (Iti kaaddak iti radio, saan a nagpatingga ni apo Juan S. P. Hidalgo, Jr. a nanguyot iti panagsuratko manen.) Sumagmamano metten a mannurat iti binalakadak maipapan itoy. Ti panagsurat iti fiction ket maiduma unay iti panagsurat iti damag, salaysay ken kapadana.
Kadagiti sinursuratko a sarita, awansa iti sinuratko a dinnanogan, sinnaktan iti pisikal a bagi, pinnatayan wenno ania la ditan a kinadang-as. Ti napisikalan a risiris ket maysa laeng kadagiti nagkaadu a klase dagiti risiris: tao kontra tao (napisikalan ken verbal attack); tao kontra gimong; tao kontra iti bagina met laeng, ken; adda pay iti awanan a pulos iti risiris wenno dagiti symbolical stories (intellectual) a nakaaramatan laeng iti open ken close symbolism.
Adu pay dagiti nasken nga adakan ni mannurat, lalo dagiti sidadaan a mangilukat ti panunotda iti nakaisigudan. Tapno saan a kasla agpapada dagiti mabasbasa. @
Friday, February 24, 2012
Ti ‘Counter Clockwise’ Structure
6 comments:
- franklinmarshall said...
-
One of the best mental image ever
Motorcycle Fairings devised to keep your golf swing on plane is "Ben Hogan's Asics Onitsuka Tiger Pane of Glass". Hogan spends a whole chapter in his book "Five Lessons" on the swing plane  Belstaff Jackets using this "pane of glass" imagery. This tells you how important he felt swinging the club on plane is to becoming a great golfer.
- 5:32 PM
- wenbin wang said...
-
Football/soccer involves a lot of running, and sudden side movements, language learning software
which may lead to ankle and foot sprains or serious injuries. So kick start your game with a flawless pair of football/soccer true religion sale sneakers to steal the show and These sneakers feature outsole studded with cleats for optimum traction over the field.babyliss pro flat iron
<a href="http://www.babylissproflatiron.com/cheap-babyliss-pro-230-c-51.html" title="Babyliss Pro These studded plates incorporated in the outsole of the sneaker avoid slippage on wet and slippery fields. Get going on the fie
- 10:16 AM
- biningshao said...
-
Broadcast your Office 2010 PowerPoint presentation to a remote audience, whether or not they have PowerPoint installed. The broadcast download Office 2010 PowerPoint slide show feature allows you to share your presentation through a Web browser quickly without additional set up.
- 5:15 PM
- Alice said...
-
sac fendi
sac guess
sac dolce gabbana
sac gucci
sac louis vuitton
sac prada
sac versace
sac juicy
sac burberry
sac chanel
sac chloe
sac dior
lunettes de soleil
lunettes de soleil gucci
lunettes de soleil louis vuitton
lunettes de soleil dolce gabbana
lunettes de soleil ed hardy
- 9:25 AM
- lin741852 said...
-
burberry tasche
chanel tasche
sac dolce gabbana
sac fendi
sac guess soldes
sac guess 2012 soldes
sac gucci
porte cles chanel
bracelet louis vuitton
tee shirts g star
tee shirts lacoste
tee shirts levis
sac guess
sac louis vuitton soldes
sac louis vuitton
portefeuille louis vuitton
chaussures louis vuitton
chaussures nike
Christian Louboutin Soldes
Christian Louboutin 2012
chaussures puma
sac louis vuitton soldes
sac louis vuitton
sac a main
tee shirts
juicy couture bolsas
louis vuitton bolsas
sac louis vuitton>
sac prada
sac versace
- 8:53 AM
- Staff Uniform said...
-
I think this blog post very well for me for future.
- 9:39 PM


c: text/html

text:
Cabugao, Ilocos Sur – Naaramid ti panageksamen dagiti NGO Nurses ti Marie Stopes International kadagiti kababaihan ti Brgy. Baclig, Cabugao, Ilocos Sur ita a Hunio 30, 2012. Pinansangbay ni On-Duty Chief Tanod Arian Segui dagiti sangaili iti Barangay Hall ket dagus a nagtrabaho dagiti Nurses apaman a simmangpet dagiti agparikna nga inna ken babbai.
Timmarabay met da Brgy. Captain Ely S. Savella, Brgy. Treasurer Veronica S. Pacag ken Mrs. Gloria T. Segui, Barangay Health Worker kadagiti sangaili.
Idauluan ni Brgy. Captain Ely S. Savella dagiti kabarangayanna nga agyaman iti Gobierno Munisipal ta simmangbay dagitoy a pagimbagan a mangtaming kadagiti pakaseknan dagiti babbai. # (Web In-Action)

robotstxt: allowed

filter: keep


text:
Wednesday, October 19, 2016
SOLID WASTE MANAGEMENT PROGRAM PARA ITI 3 A TAWEN ITI ILI, NATRATAR
Cabugao, Ilocos Sur – Nakipagtaming ti Staff ti Green Innovations and Consultancy Services, Inc. (GICSI), babaen iti Public-Private Partnership Scheme ti LGU-Cabugao iti Municipal Solid Waste Management Board (MSWMB) itay nabiit tapno maestudiar ti direksion ti Integrated Solid Waste Management Program ti Munisipio iti las-ud ti sumaruno a tallo a tawen (2017-2019) ket dagiti sumaganad ti rekomendasion:
1. Pannakaisapribado ti landfill management ken pannakaipalawa ti sakupen ti information-education para iti 19 pay barangay a pakaipatungpalan ti Basic Training on Composting a posible a sakupen ti programa ti solid waste.
2. Panagkolekta ti residual wastes (mabaybayag nga agrupsa) iti 19 a nabatbati a barangay a pakairamanan dagiti pageskuelaan ken dadduma pay nga institusion.
3. Pannakataming ti recycling program ti shredded residual plastics ken pannakaipalawa ti composting program a mangipalaon ti mainaynayon a bulto ti basura nga aggapu kadagiti service barangay. # (Web In-Action)
1. Pannakaisapribado ti landfill management ken pannakaipalawa ti sakupen ti information-education para iti 19 pay barangay a pakaipatungpalan ti Basic Training on Composting a posible a sakupen ti programa ti solid waste.
2. Panagkolekta ti residual wastes (mabaybayag nga agrupsa) iti 19 a nabatbati a barangay a pakairamanan dagiti pageskuelaan ken dadduma pay nga institusion.
3. Pannakataming ti recycling program ti shredded residual plastics ken pannakaipalawa ti composting program a mangipalaon ti mainaynayon a bulto ti basura nga aggapu kadagiti service barangay. # (Web In-Action)
Posted by Bayan ng Cabugao, Ilocos Sur at 8:17 AM
Subscribe to: Post Comments (Atom)


text:
Hokusai
Ni Katsushika Hokusai (葛飾 北斎, ?Oktubre 31, 1760 – Mayo 10, 1849)[1] ket maysa idi a Hapon nga artista, ukiyo-e a pintor ken agprenprenta iti Edo a paset ti panawen. Isu ket naimpluensian babaen kadagiti pintor a kas ni Sesshu, ken dagiti dadduma nga estilo ti Insik a pinintaan.[2] Isu ket naipasngay idiay Edo (tattan ket ti Tokyo), ni Hokusai ket nasayaat nga ammo a kas ti mannurat ti imprenta ti muton ti kayo a serye ti Tallopulo a Pakaimatangan ti Bantay Fuji (富嶽三十六景 Fugaku Sanjūroku-kei, c. 1831) a nangiraman iti sangalubongan a mabigbigan nga imprenta ti, Ti Nalatak nga Allon idiay Kanagawa, a napartuat idi las-ud ti tawtawen ti 1820.
Ni Hokusai ket nagpartuat ti "Taalopulo a Panakaimatangan" a kas panangisungbat kadagiti panag-adu ti domestiko a panagbanbaniaga ken kas paset ti kinabukboikodan a panagragragut ti Bantay Fuji.[3] Iti daytoy a serie, a naisangsangayan ti Ti Nalatak nga Allon a prenta ken Fuji iti Napintas a Tiempo, ti nangipatalged ti pammadayaw kenni Hokusai idiay Hapon ken ti ballasiw taaw. A kas ti inbaga ti historiador a ni Richard Lane, "Isu ngarud, no adda ti maysa nga obra a nakaaramid ti nagan ni Hokusai, idiay Hapon ket ti ballasiw taaw, isu ngata ti monumental a serye ti prenta...".[4] Bayat a dagiti obra ni Hokusai sakbay kadagitoy a serye ket nangruna, saan a nakaala ti nawatiwat a pannakabigbigan aginggana ti daytoy a serye ken nangibati ti napaut a nagbanagan iti lubong ti arte . Iti pay Ti Nalatak nga Allon a prenta ti ti immuna a nakaala, ken agtultuloy a makaala, ti pammadayaw ken kinadayeg iti lumaud a lubong.
Dagiti linaon
Nasapa a biag ken artistiko a panagsanay[urnosen | urnosen ti taudan]
Ti petsa a pannkaipasngay ni Hokusai ket saan a makengan a maammuan, ngem kankanayon a naibagbaga nga iti kano maika 23 nga aldaw iti maika-9 a bulan iti maika-10 a tawen ti Hōreki a panawen (iti duog a kalendario, wenno Oktubre 31, 1760) iti maysa nga artisano a pamilia, idiay Katsushika a distrito iti Edo, Hapon.[5] Ti kinaubing a naganna ket Tokitarō.[1] Namatmatian a ti amana ket ti agar-aramid ti sarming a ni Nakajima Ise, nga isu idi ket nagpatpataud kadagiti sarmiung para iti shogun.[1] Ti amana ket saan a nangramid kenni Hokusai a kas maysa tumawid, isu a mabalin a ti inana ket maysa idi a kamalala.[5] Ni Hokusai ket nangrugrugi a nagpinta idi isu ket agarup nga agtawen iti innem, mabalin a nakaadal ti arte manipud ti amana, a ti panag-obobrana kadagiti sarming ket mairaman pay ti panagpinta kadagti disenio iti likmut dagiti sarming.[5]
Ni Hokusai ket naamammuan idi babaen kadagti saan a basbassit ngem tallopulo a nagnagan iti las-ud ti kabibiagna. Urayno ti panag-usar ti adu a nagnagan idi ket kadawyan a panagsanay dagiti Hapon nga artista iti dayta a panawen, ti bilang dagiti naganna ket labsanna ti aniaman a nangruna a Hapon a pintor. Ti panagsuksukat kadagiti nagan ni Hokusai ket kankanayu unay, ken kankanayon a maikabagian kadagiti panagsuksukatna iti artistiko a panagpataud ken estilo, ket dagitoy ket naserbi apara iti panangilaslasin dagitipaset ti panawen ti biagna.[5]
Idi agtawen idi 12, isuna ket inpatulod ti amana nga agtrabaho iti maysa apaglakuan ti libro ken pagibulodan a biblioteka, timaysa a nadayeg a kita ti patakder kadagiti siudad ti Hapon, a ti panagbasbasa ti liblibro a naaramid kadagiti napisi a muton ti kayo ket nadayeg idi a pangliwliwaan dagiti adda iti tengnga ken nangatngato a klase.[6] Idi agtawen ti 14, isu ket nagbalin a sinursuruan ti agkitkitikit ti kayo, nga idiay ti nagtrabahuanna aginggana idi agtawen iti 18, ken kalpasann ket naawat idiay estudio ni Katsukawa Shunshō. Ni Shunshō ket maysa idi nga artista iti ukiyo-e, ti maysa nga estilo dagiti prenta ti muton ti kayo ken dagiti pinintaan a paglainganto ni Hokusai, ken daulo ti nakunkuna nga eskuela ti Katsukawa.[1] Ti Ukiyo-e, a kas naisansanay babaen ti artista a kasla kenni Shunshō, ket agipatengnga tiisip kadagiti ladawan dagiti kortesano ken dagiti Kabuki nga aktor a nadayeg idi kadagiti siudad ti Hapon iti dayta a pnawen.[7]
Kalpasan ti maysa atawen, ti nagan ni Hokusai ket immuna nasukatan, idiisuna ket tinawtawagan iti Shunrō babaen ti apona. Iti daytoy a nagan idi isu ket immuna nagipablaak dagiti prentana, ti serie dagiti ladawan dagiti Kabuki nga aktor a naipablaak idi 1779. Iti las-ud ti dekada isu ket nagtrabaho idiay estudio ni Shunshō, ni Hokusai ket nangikalleysa ti immuna nga asawana, a bassit laeng ti pannakaammuan kaniana malaksid nga isu ket pimmusay idi kasapaan atawtawen tio 1790. Isuna ket nangasawa manen idi 1797, ngem ti maikadua nga asawana ket pimmusay met ti nabiit a panawen. Isu ket nagputot ti dua a lalaki ken tallo a babbai kadagitoy a dua nga assawa, ken ti kaubingan nga anakna a babai a ni Sakae, a naamammuan pay a kas ni Ōi, ket dimteng a nagbalin a maysa nga artista.[7]
Kalpasan ti ipupusay ni Shunshō idi 1793, ni Hokusai ket nangrugrugi a nagsuksukisok kadagit isabali nga estilo ti arte, a mairaman dagiti pannkaanala ti Europeano nga estilo a naipakita kaniana babaen ti Pranses ken Olandes a kinitkitikit iti gambang.[7] Isuna idi ket pinatalaw manipud idiay eskuela ti Katsukawa babaen ni Shunkō, ti pangulo a disipulo ni Shunshō, mabalin a gapu dagiti panagadadalna idiay kasuppiat nga Kanō nga eskuela. Daytoy a pasamak idi ket, iti bukodna sao, ket nagparegget: "Ti pudno a nagparegget ti panagrang-ay ti artistikonga estilok ket ti nasagsagabak a pannkaibabainko kadagiti ma ni Shunkō."[4]
Ni Hokusai ket nagbalbaliw pay kadagiti suheto dagiti obrana, a pimmampanaw manipud kadagiti ladawan dagiti kortesano ken dagiti aktor a tradisional a suheto iti ukiyo-e. Embes ket, ti obrana ket naipatengnga iti isip kadagitiladawan ti daga ken dagiti ladawan ti inaldaw a biag ti tattao a Hapon manipud kadagiti nadumaduma a sosial nga agpang. Ti panagbalbaliw ti suheto ket maysa a baro a panagrang-ay iti ukiyo-e ken iti pagsapulan ni Hokusai.[7] Dagiti palplalibang idiay Rangtay Ryōgoku (1790) dagiti petsa manipud ti daytoy a panawen iti biag ni Hokusai.[8]
Dagiti nota[urnosen | urnosen ti taudan]
- ^ a b c d Nagata[masapul ti panid]
- ^ Daniel Atkison and Leslie Stewart. "Biag ken Arte ni Katsushika Hokusai" iti Manipud ti Tumtumpaw a Lubong: Paset II: Dagiti Reliebo a Prenta ti Hapon, ti katologo a pabuya a pinataud babaen ti California State University, Chico. Naala idi Hulio 9, 2007; arkibo a panilpo
- ^ Smith[masapul ti panid]
- ^ a b Nagata, Seiji. Hokusai: Genius of the Japanese Ukiyo-e. Kodansha, Tokyo, 1999.[masapul ti panid]
- ^ a b c d Weston, p. 116
- ^ Weston, pp. 116–117
- ^ a b c d Weston, p. 117
- ^ Hokusai Heaven naala Marso 27, 2009
Dagiti nagibasaran[urnosen | urnosen ti taudan]
- Lane, Richard. (1978). Dagiti Ladawan ti Tumtumpaw a Lubong, Ti Hapon a Prenta. Oxford: Unibersidad ti Oxford a Pagmalditan. ISBN 9780192114471; OCLC 5246796
- Nagata, Seiji (1995). Hokusai: Henio ti Hapon a Ukiyo-e. Kodansha International, Tokyo.
- Smith, Henry D. II (1988). Hokusai: Sangagasut a Panakaimatangan ti Bantay Fuji. George Braziller, Inc., Publishers, New York. ISBN 0-8076-1195-6.
- Weston, Mark (1999). Dagiti Higante ti Hapon: Dagiti Biag dagiti Kainpluensian a Lallaki ken Babbai ti Hapon. New York: Kodansha International. ISBN 1-56836-286-2.
- Ray, Deborah Kogan (2001). "Hokusai : ti lalaki a nangpinta ti maysa a bantay" Frances Foster Books, New York. ISBN 0-374-33263-0
Adu pay a mabasbasa[urnosen | urnosen ti taudan]
Sapasap a biograpia[urnosen | urnosen ti taudan]
- Bowie, Theodore (1964). Dagiti Inladladawan ni Hokusai. Unibersidad ti Indiana a Pagmalditan, Bloomington.
- Forrer, Matthi (1988). Hokusai Rizzoli, New York. ISBN 0-8478-0989-7.
- Forrer, Matthi; van Gulik, Willem R., ken Kaempfer, Heinz M. (1982). Ni Hokusai ken ti Eskuelana: Dagiti Pinintaan, Dagiti Inladladawan ken Dagiti Nilustrado a Libro. Frans Halsmuseum, Haarlem. ISBN 90-70216-02-7
- Hillier, Jack (1955). Hokusai: Dagiti Pinintaan, Dagiti Inladladawan ken Dagiti Napispisi a kayao. Phaidon, Londres.
- Hillier, Jack (1980). Arte ni Hokusai iti Nailustrado a Libro. Sotheby Publications, Londres. ISBN 0-520-04137-2.
- Lane, Richard (1989). Hokusai: Life and Work. E.P. Dutton. ISBN 0-525-24455-7.
- van Rappard-Boon, Charlotte (1982). Ni Hokusai ken ti Eskuelana: Dagiti Hapon a Prenta c. 1800–1840 (Katologo ti Urnong dagiti Hapon a Prenta, Rijksmuseum, Paset III). Rijksmuseum, Amsterdam.
Dagiti silpo ti ruar[urnosen | urnosen ti taudan]
Midia a mainaig kenni Katsushika Hokusai iti Wikimedia Commons
- Dagiti obra ni Hokusai idiay Didital a Museo ti Tokyo
- "Ti Nalatak nga Allon idiay Kanagawa. Ti Metropolitano a Museo ti Arte (New York) "
- Hokusai a Museo idiay Obuse, Hapon
- Ni Katsushika Hokusai idiay Museo ti Hill-Stead, Farmington Connecticut
- Dagiti sumurok a 1500 ladawan dagiti prenta ni idiay Museo ti Napino nga Arte, Boston
- Dagiti prenta ni Hokusai idiay Museo ti Arte ti Minneapolis


text:
Ti Kadi Biblia ti Sao ti Dios?
“Amin a Kasuratan impaltiing ti Dios ken makagunggona iti panangisuro, iti panangtubngar, iti panangpalinteg iti bambanag, iti panangdisiplina iti kinalinteg, tapno ti tao ti Dios naan-anay koma a makabael, naan-anay a nakabalan maipaay iti tunggal naimbag nga aramid.”—2 TIMOTEO 3:16, 17.
ANIAN a panangigunamgunam ni apostol Pablo iti di maartapan a pateg ti Biblia! Siempre, espesipiko a tuktukoyenna ti paset ti Biblia a magun-odan idi kaaldawanna—dagiti kasuratan a maaw-awagan no dadduma iti Daan a Tulag. Ngem siempre, agaplikar ti sasaona iti amin nga 66 a libro ti Biblia, agraman ti insurat dagiti matalek nga adalan ni Jesus idi umuna a siglo K.P.
Ipatpategmo kadi ti Biblia a kas iti panangipateg ni Pablo? Patiem kadi a talaga a pinaltiingan ti Dios dagiti nangisurat iti Biblia? Patien dayta dagiti Kristiano idi umuna a siglo ken nagtultuloy a kasta uray kadagiti simmaganad a siglo. Kas pagarigan, ti maika-14 a siglo nga Ingles a klerigo a ni John Wycliffe, minatmatanna ti Biblia kas “ti di agbiddut a paglintegan ti kinapudno.” Iti panangkomentona iti sasao ni Pablo a naadaw iti ngato, kuna ti The New Bible Dictionary a “ti paltiing ti [Dios] patalgedanna ngarud ti kinapudno ti amin nga ibagbaga ti Biblia.”
Dagiti Agbaliwbaliw a Panangmatmat iti Biblia
Ngem kadagiti nabiit pay a tiempo, in-inut a napukaw ti panagtalek dagiti tattao iti Biblia. Kuna ti libro a The World’s Religions: “Iti kinapudnona . . . bigbigbigen pay latta ti amin a Kristiano a ti Biblia ti rumbeng a mangiwanwan kadakuada, agpadpada no ania ti aramiden ken patienda.” Ngem saan a pudno dayta iti panagbiagda. Adu itan ti mangibilang iti Biblia kas “di mapagtalkan a tradision ti tao.” Nupay bigbigenda a nabileg ti pammati dagiti nangisurat iti Biblia, matmatanda dagita a mannurat kas agbiddut a tattao a nangikagumaan a mangilawlawag kadagiti naespirituan a kinapudno ngem awananda iti pannakaammo ken pannakaawat a kas iti adda kadatayo ita.
Iti kinapudnona, manmano a tattao ita ti talaga nga agpapaiwanwan iti Biblia. Kas pagarigan, kasano kasansan a mangngegmo dagiti tattao nga agkuna nga inuugma ken saanen a praktikal dagiti pagalagadan ti Biblia maipapan iti moralidad? Adu itan ti mangtagtagilag-an kadagiti linteg ken prinsipio ti Biblia—wenno naan-anay pay ketdi a laksidenda no marigatanda a mangyaplikar kadagita. Dadduma nga agkunkuna a Kristianoda gagaraenda pay ketdi a salungasingen ti ibagbaga ti Biblia maipapan iti pannakiabig, pannakikamalala, panagkusit, ken panagbartek.—1 Corinto 6:9, 10.
Apay a kasta? Idi rugrugi ti maika-20 a siglo, maysa a rason ti dinakamat ti arkeologo a ni Sir Charles Marston iti librona a The Bible Is True. Kinunana a dagiti tattao dagus nga “inawatda lattan ti adu a pagarup dagiti moderno a mannurat” a mangsupsupiat iti kinamapagtalkan ti Biblia. Pudno kadi dayta agingga ita? Ania ti rumbeng a panangmatmatmo kadagiti opinion ken teoria dagiti iskolar a mangdaddadael iti panagtalek iti Biblia? Kitaem no ania ti kunaen ti sumaganad nga artikulo maipapan iti daytoy.


text:
Komentario ni Eden A. Alviar
MAYSA ti balay wenno pagtaengan kadagiti kangrunaan a kasapulan ti tao. Mainayon daytoy iti danum, makan ken aruaten a maibilang a basic needs ti tao tapno agbiag.
Ngem dagitoy a kangrunaan a kasapulan tapno agbiag ket narigat a gun-oden dagiti napanglaw. Para kadagiti marigrigat, prioridadda ti panangpataudda kadagiti taraon nga ipaunegda iti inaldaw. Maikaduanto laengen dagiti aruaten ken pagtaengan.
Iti Pilipinas nga iti populasionna ita a tawen ket dumanonen iti agarup 104 million, kaaduanna ti marig-rigat, ken awanan iti bukod a balay wenno pagtaengan.
Adu kadagiti Pilipino a napanglaw nangruna dagiti agindeg kadagiti dadakkel a siudad ket maibilangda nga informal settlers ken agnaedda kadagiti squatter area ken kadagiti napeggad a lugar kas kadagiti igid dagiti karayan, waig, estero ken dagiti puon dagiti bantay, ken uray kadagiti sirok dagiti rangtay. Adu kadakuada dagiti agindeg kadagiti barong-barong ken agbibiagda a nakapimpiman.
Ngem saan laeng a dagiti napanglaw nga agnanaed kadagiti siudad ti addaan iti nadagsen a parikut iti kaawan ti balay wenno pagtaengan, uray pay dagiti marigrigat kadagiti probinsia. Ngem dagitoy ket nalaklakada laeng ti agbangon iti simple ken disente a pagnaedanda no la ketdi nagagetda ken ikagumaanda. Dagiti napanglaw kadagiti probinsia nangruna kadagiti away ket mabalinda ti agbangon kadagiti kalapaw a padur-asendanto no sumayaat ti kasasaadda.
Nadagsen a parikut ti kaawan ti pagtaengan dagiti napanglaw nga agindeg kadagiti siudad nangruna sadiay Metro Manila. Uray pay dagiti adda pagsapulan wenno trabahona a nababa laeng ti maganaranda ket saanda a kabaelan ti agpabangon iti balay gapu ti kinanginan ti bayad dagiti lote, ken dagiti material ken tangdan dagiti trabahador iti kons-truksion.
Panawen pay daydi Presi-dente Ferdinand Marcos idi mangrugin ti nakaro a parikut ti panagkasapulan iti pagtaengan dagiti agindeg kadagiti siudad nangruna sadiay Metro Manila. Dayta ti gapu a nabukel ti National Housing Authority iti babaen ti Office of the Presidente. Nabukel ti NHA mayataday iti Presidential Decree No. 757 a nayetnag idi Hulio 31, 1975 a kangrunaan nga ahensia ti gobierno a mangiyimplementar kadagiti housing programs para kadagiti limitado ti masapulanna a Pilipino. Nabukel pay idi ti Department of Human Settlements mayataday iti Presidential Decree No. 1396 idi Hunio 2, 1978, ken indauluan idi ni First Lady Imelda Marcos, ngem nawara daytoy idi napadisi dagiti Marcos kalpasan ti EDSA People Power Revolution idi Pebrero 25, 1986.
Idi panawen ni Presidente Corazon Aquino, binukelna ti Housing and Urban Develop-ment Coordinating Council babaen ti Executive Order No. 90 idi Disiembre 17, 1986. Ti HUDCC ket adda iti babaen ti Office of the President, ken sukat ti nawara a MHS. Agserbi dayta a kangatuan a policy-making nga ahensia para iti housing program ken coordinator iti pannakaisayangkat dagiti government shelter program.
Manipud iti administrasion daydi Presidente Aquino agingga ken ni Presidente Gloria Arroyo, nagtalinaed a naulimek dagiti gannuat dagiti ahensia ti gobierno pakaseknan dagiti housing program. Timmaud dagiti nabara a kontrobersia kabayatan dagiti naud-udi a tawen ni Presidente Benigno Aquino III gapu ti kinaginad ti pannakaileppas dagiti housing projects nga umakaran dagiti biktima ni Supertyphoon Yolanda sadiay Leyte ken Samar.
Ad-ddan a timmaud dagiti kontrobersia iti housing program ti gobierno iti administrasion ni Presidente Rodrigo Duterte idi aglusulos ni Vice President Leni Robredo a kameng ti gabinete kas chair-person ti HUDCC.
Simmaruno ti kontrobersia a panangsakup dagiti kameng ti grupo dagiti napanglaw a Kalipulan nd Damayang Mahihirap (Kadamay) kadagiti bakante a 20,000 housing units a pinabangon ti NHA sadiay Pandi, Bulacan, ken San Jose Del Monte City a naisangrat para kadagiti police and military personnel.
Panggep pay dagiti kameng ti Kadamay a sakupen dagiti bakante a 3,000 housing units sadiay Bocaue, Bulacan, ken 877 housing units sadiay Bustos, Bulacan.
Kabayatan ti panagsarita ni Presidente Duterte iti maika-120 nga anibersario ti Philippine Army sadiay Fort Bonifacio, impalgakna ti panangpabus-oynan kadagiti kameng ti Kadamay a nangsakupen kadagiti housing units a para koma kadagiti soldado ken polis. Inkarina pay ti panagpabangonna iti kadarasan a tiempo kadagiti nasaysayaat a housing units para kadakuada a kompleton ti linia ti danum ken koriente.
Saan a rumbeng a pinabus-oyan ti Presidente ti inaramid dagiti miembro ti Kadamay ta dayta ket mangipakita ti anarkia wenno saanda a panangsurot iti linteg ken proseso. Dakes dayta a pagtuladan dagiti dadduma pay a napanglaw nga agtarigagay a maaddaan iti balay. Amangan no ad-adunton dagiti tumaud a parikut no tuladen dagiti dadduma ti panangsakup kadagiti bakante a housing units ti NHA kadagiti amin a rehion iti pagilian.
Dakkel ti responsibilidad ti gobierno a mangtulong kadagiti napanglaw a maad-daan iti bukodda a balay, ngem saan a rumbeng nga agbalin ti administrasion a hostage dagiti kameng ti Kadamay. Nalawag a ti inaramidda ket maikanniwas iti linteg, ken panangibaddek ti karbengan dagiti nakaikarian a lehitimo a benepisario dagiti housing units.
Iti intero a pagilian, adu pay laeng nga umili dagiti awanan iti disente a balay, ngem agan-anusda iti agdama a kasasaadda gapu iti panagbutengda nga agaramid iti maikaniwas iti linteg. Ngem iti impakita ti Presidente a panangpabus-oyna kadagiti kameng ti Kadamay, dakkel ti posibilidadna a tuladento dayta dagiti dadduma a napanglaw nangruna no adda dagiti mangsugsog kadakuada tapno mariribuk ti administrasion.
Ammon dagiti umili ti panagbaliwbaliw ti desision ti Presidente kadagiti napateg nga isyu iti pagilian. Rumbeng nga amirisenna koma a nasayaat ti desisionna no palubosanna dagiti kameng ti Kadamay a nangsakup kadagiti housing units a pinabangon ti gobierno a naikari kadagiti lehitimo a benepisario.#


text:
Dagiti natratar ken napagkaykaysaan:
- Maangay ti Culminating Program inton Hulio 24, 2012 iti Cabugao Cultural and Sports Complex.
- Ti High Schools, Elementary ken Day Care ti mangaramid kadagiti contested activities ket iti tunggal magun-od a puesto ket adda kaibatoganna a premio a cash.
- Ti panagselebrar ket naisaguday iti PD 491 wenno Nutrition Act a tinawen a maselebraran.
Ti Municipal Nutrition Council ket idauluan ni Mayor Edgardo “Ediboy” S. Cobangbang, Jr.; Co-Chairmen da Vice Mayor Danilo Q. Gazmen ken SB Member Dr. Carlito S. Pano kasta met nga MNAO (Municipal Nutrition Action Officer) ni Joenah G. Sevilleja ken addaan ti Konseho ti 23 a kamkameng manipud iti nadumaduma a sektor ti Munisipalidad. # (Web In-Action)


text:
Dumaguete
Ti Siudad ti Dumaguete ket maysa a maika-3 a klase a siudad iti probinsia ti Negros Oriental iti Filipinas. Ti siudad ti kapitolio, kangrunaan a sangladan ken kadakkelan a siudad ti Negros Oriental. Masarakan ti siudad iti tantanap ti abagatan-a-daya a playa ti Isla ti Negros iti asideg ti sabangan ti Karayan Banica. Kabeddengna iti amianan ti ili ti Sibulan, iti abagatan ti ili ti Bacong, ken iti laud ti ili ti Valencia. Iti daya ti siudad ket ti Baybay Mindanao ken ti Kipet ti Tañon.
Am-ammo ti Siudad ti Dumaguete kas ili ti unibersidad gapu iti kaadda ti 7 nga unibersidad ken Kolegio iti siudad. Adda iti siudad ti nalatak nga Universidad ti Silliman, ti kaunaan nga universidad iti ruar ti Manila ken ti kaunaan a Protestante a pagadalan iti Filipinas.
Dagiti linaon
Dagiti baranggay[urnosen | urnosen ti taudan]
Ti Siudad ti Dumaguete ket nabingbingay a politikal iti 30 a barbaranggay.[2]
- Bagacay
- Bajumpandan
- Balugo
- Banilad
- Bantayan
- Batinguel
- Bunao
- Cadawinonan
- Calindagan
- Camanjac
- Candau-ay
- Cantil-e
- Daro
- Junob
- Looc
- Mangnao-Canal
- Motong
- Piapi
- Baranggay 1
- Baranggay 2
- Baranggay 3
- Baranggay 4
- Baranggay 5
- Baranggay 6
- Baranggay 7
- Baranggay 8
- Pulantubig
- Tabuctubig
- Taclobo
- Talay
Dagiti litrato[urnosen | urnosen ti taudan]
-
-
Ti Jollibee idiay Siudad ti Dumaguete
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Oriental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Oriental". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
PANANGTALDIAP ITI NAPALABAS
Herodotus
ANIA ngata ti kasasaad ti biag dagiti tattao rinibu a tawenen ti napalabas? Ania dagiti kaugalianda? Masungbatan ti arkeolohia ti dadduma kadagita. Tapno matarusan ti panagpampanunot dagiti nagkauna a tattao, makatulong dagiti insurat ti maysa a lalaki a nangirekord iti historia ti lubong idi panawenna. Nagbiag isuna 2,400 a tawenen ti napalabas. Herodotus ti naganna. Maysa a Griego a historiador idi 400’s B.C.E. Ti paulo ti librona? The Histories.
Inrekord ni Herodotus dagiti pakaigapuan ti pannakigubat dagiti Griego ken nangnangruna ti makagapu iti panangsakup ti Persia kadagiti nasion idi 490 B.C.E., ken idi 480 B.C.E. a napasamak idi ubing pay ni Herodotus. Malaksid kadagita, adu pay ti insuratna kas ti amin a naammuanna maipapan iti tunggal nasion a sinakup ti Persia.
SAAN LAENG A BASTA HISTORIA
Nalaing nga agisalaysay ni Herodotus. Detalyado dagiti insuratna ket inramanna uray dagiti babassit nga impormasion nga ammona a kasapulan tapno makompleto ti salaysayna. Talaga a naisangsangayan ti gapuananna. Awan ngamin ti mabalin a nangibasaranna nga opisial a dokumento a naisurat tapno mairekord dagiti paspasamak ta manmano idi dagiti kasta a dokumento.
Kadagidi a tiempo, manmano ti aginteres a mangirekord iti historia, malaksid no dayta ket maisurat kadagiti monumento a kas panangipannakkel kadagiti naidumduma a naaramidanda. Nagdepende ni Herodotus iti obserbasionna, sarsarita, ken testimonia dagiti tattao maipapan kadagiti pasamak a kayatna nga isurat. Tapno makaala iti adu nga impormasion, adu a lugar ti napananna. Dimmakkel ni Herodotus iti Halicarnassus (Bodrum itan iti makin-abagatan a Turkey) a kolonia idi ti Greece ken pinasiarna ti adu a lugar ti Greece.
Tapno makaala ni Herodotus iti adu nga impormasion, adu a lugar ti napananna
Nagpaamianan ni Herodotus a nagturong iti Black Sea ken Scythia, a paset itan ti Ukraine, ken nagpaabagatan nga agturong iti Palestine ken Upper Egypt. Nagpadaya met a mabalin a dimmanon pay iti Babilonia. Kalpasanna, nagpalaud a napan iti kolonia idi ti Greece iti makin-abagatan a paset itan ti Italy ket mabalin a sadiay a natay. Sadinoman a napananna, nagpaliiw ken nagdamag, isu a nakaala iti adu nga impormasion kadagiti impagarupna a talaga a mapagtalkan.
UMISO KADI TI INSURATNA?
Umiso kadi dagiti impormasion nga inrekord ni Herodotus? No maipapan kadagiti lugar a napananna ken kadagiti bambanag a nakitana, makuna nga umiso ti pannakaammona. Ti panangiladawanna kadagiti kaugalian a saan nga ammo dagiti Griego—kas kadagiti kaugalian iti pumpon ti naarian a pamilia ti Scythia wenno iti panangpreserba dagiti Egipcio kadagiti bangkay—ket adda pagpadaanda kadagiti nadiskobre dagiti arkeologo. Kunada a ti nagadu nga impormasion nga insuratna maipapan iti Egipto ket “adayo a napatpateg ngem iti amin a naisurat idi nagkauna a panawen maipapan iti dayta a nasion.”
Ngem kaaduanna a mapilitan ni Herodotus nga agpannuray iti mapagduaduaan a testimonia. Ken patien dagiti tattao idi panawenna a makibibiang dagiti didiosen iti ar-aramid dagiti tattao. Isu a saan nga amin nga insuratna ket patien dagiti moderno a historiador. Nupay kasta, pinadas ni Herodotus a paglasinen ti agpayso ken ti sarsarita. Imbagana a dina patien ti amin a naibaga kenkuana. Sa laeng agkonklusion no naadalnan a naimbag dagiti nakaalaan dagiti impormasion ken napagkokomparanan dagita.
Mabalin a ti libro ni Herodotus a The Histories ti kapatgan a naaramidanna iti biagna. No ikabilangantayo ti kinalimitado idi ti pangalaanna iti impormasion, talaga a naisangsangayan ti nagapuananna.


text:
Agimtuod Dagiti Agtutubo
Kasano a Mapagballigiak Dagiti Pakarigatak iti Eskuelaan?
“Saan a makmaksayan ti pakarigatan iti eskuelaan uray kasano kabayagmon nga estudiante
“Marigrigatanak unay idiay eskuelaan nga uray la masansan a kayatko ti agsangit ken agikkis.”
MARIKNAM kadi a di pulos maawatan dagiti dadakkelmo no kasano kaadu ti pakarigatam iti eskuelaan? Wen, mabalin a kunaenda nga awan ti baybayadam nga utang iti bangko, pakpakanem a pamilia, wenno ikagkagumaam nga ay-aywen nga amo. Ngem nalabit a mariknam a nagadu met wenno ad-adu pay ketdi ti pakarigatam iti eskuelaan ngem iti pakarigatan dagiti dadakkelmo.
Mabalin a nagrigat uray laengen ti ipapanmo idiay eskuelaan ken ti panagawidmo. Kinuna ni Tara a taga-Estados Unidos: “Masansan nga adda agaapa iti bus dagiti estudiante. Isardeng ti drayber ti panagmanehona ket padissaagennakami amin isu a maladawkami iti kagudua oras wenno nasursurok pay.”
Sumardeng kadin ti pakarigatam apaman a nakasangpetkan iti eskuelaan? Manmano a kasta! Nalabit a ti pakarigatam ket kas kadagiti naikomento ditoy baba.
Pakarigatan a gapuanan dagiti mannursuro.
“Kayat dagiti mannursuro a lalaingek tapno maalak ti kangatuan a grado, ket marigrigatanak a mangpagusto kadakuada.”
—Sandra, Fiji.
“Dagiti mannursuro obligarenda dagiti estudiante nga agbalinda a nalalaing iti klase, nangruna no adda abilidad ti estudiante. Talaga nga obligarendakami dagiti mannursuro tapno agballigikami.”
—April, Estados Unidos.
“Uray no nasayaat metten dagiti kalatmo, iparikna ti dadduma a mannursuro nga awan serserbim no dimo iporsegi dagiti kalat iti eskuelaan a pampanunotenda a rumbeng a ragpatem.”
—Naomi, Estados Unidos.
Ania ti epekto kenka ti pakarigatan a gapuanan dagiti mannursuro?
․․․․․
Pakarigatan a gapuanan dagiti kapatadam.
“Dagiti estudiante iti haiskul ket nawaywayada ken nakarkaro ti kinarebeliosoda. No dimo tuladen ida, liklikandaka.”
—Kevin, Estados Unidos.
“Inaldaw nga adda mangguyugoy kaniak nga uminum ken makiseks. No dadduma, nagrigat a labanan ti tarigagay a makiraman kadakuada.”
—Aaron, New Zealand.
“Ita ta agtawenakon iti 12, ti pakarigatak unay ket ti panangpilitda kaniak a makideyt. Sangkadamag ti amin a kaeskuelaak, ‘Apay nga awan pay nobiom?’”
—Alexandria, Estados Unidos.
“Dinurogandak a makideyt iti maysa a barito. Idi nagkedkedak, inawagandak ketdin iti tomboy. Agtawenak laeng idi iti sangapulo!”
—Christa, Australia.
Ania ti epekto kenka ti pakarigatan a gapuanan dagiti kapatadam?
․․․․․
Pakarigatan a maigapu iti mabalin a reaksion dagiti kaklasem iti narelihiosuan a patpatiem.
“Narigat nga ibaga kadagiti kaklasem ti maipapan iti narelihiosuan a patpatiem gapu ta saanmo nga ammo no anianto ti panangmatmatda kenka kalpasanna. Madanaganka amangan ta panunotenda a karkarnaka.”
—Carol, Hawaii.
“Iti haiskul ken kasakbayan dayta, agdroga, makiseks, ken aginum dagiti agtutubo. Narigat a talaga dayta gapu ta dimo kayat a pagaangawandaka a kas karkarna gapu ta agbibiagka a maitunos kadagiti pagalagadan ti Biblia.”
—Susan, Estados Unidos.
Ania ti epekto kenka dagiti isyu mainaig iti narelihiosuan a patpatiem?
․․․․․
Dadduma pay a makagapu iti pakarigatan.
Kur-itam ti maysa a pakarigatam unay
- Dagiti mapaspasungadan nga eksamenasion
- Homework
- Ti nangato nga inanamaen dagiti nagannakko
- Panangragpat kadagiti nangato nga inanamaek
- Dagiti mangbutbuteng wenno seksual a mananggundaway
- Dadduma pay ․․․․․
Lima nga Addang Tapno Maksayan ti Pakarigatam
Kinapudnona, gagangay nga adda dagiti pakarigatan a sanguem iti eskuelaan. Siempre, makapaupay no adu unay ti pakarigatam. Insurat ni masirib nga Ari Solomon: “Impakitam kadi a naupayka iti aldaw ti rigat? Kurangto ti bilegmo.” (Proverbio 24:10) Ngem adda ti mabalinmo nga aramiden tapno dika maupay. Ti tulbek ket ti panangammom no kasano ti sieepektibo a panangtaming iti pakarigatan.
Ti panangdaer iti pakarigatan ket kas iti panagbarbel. Tapno naballigi ti agbarbarbel, nasken nga umiso ken nasaksakbay ti panagsaganana. Siuumiso a bagkatenna ti barbel ken liklikanna ti mangbagkat iti nadagsen unay. No aramidenna dagita, pumigsa dagiti maselna a saan a madangran ti bagina. Iti sabali a bangir, no saanna a maaramid dagita nga addang, mabalin nga adda madangran a maselna wenno adda matukkol a tulangna.
Umasping iti dayta, mabalinmo a daeran dagiti pakarigatam ken sibaballigi a maitungpalmo ti trabaho a nasken nga aramidem iti pamay-an a saanmo a madangran ti bagim. Kasano? Aramidem dagiti sumaganad nga addang:
- Ammuem dagiti espesipiko a makagapu. “Nasaldet daydiay nakakita iti didigra ket rugianna ti aglemmeng,” kuna ti maysa a nainsiriban a proverbio. (Proverbio 22:3) Ngem nasken nga ammuem nga umuna no ania ti kangrunaan a makagapu iti pakarigatam tapno masalaknibam ti bagim. Isu a subliam dagiti insuratmo itay. Ania a pakarigatan ti kakaruan a mangap-apektar kenka?
- Agsukimatka. Kas pagarigan, no marigrigatanka gapu iti nagadu a homework, sukimatem dagiti singasing a masarakan iti artikulo nga “Agimtuod Dagiti Agtutubo
—Kasano a Maiwayaak nga Aramiden ti Homework-ko?” a naimaldit iti Enero 22, 2004 a ruar ti Agriingkayo! No magargarika a makidenna iti kaklasem, makatulong kenka ti balakad iti artikulo nga “Agimtuod Dagiti Agtutubo —No Ngay Adda Mangawis Kaniak a Makidenna?” a naipablaak iti Marso 2007 a ruar ti Agriingkayo!
- Iplanom ti aramidem. No pakasikoram ti agbalin a reaksion dagiti kaklasem no maammuanda ti maipapan kadagiti narelihiosuan a patpatiem, isaganamon no ania ti ibagam wenno aramidem sakbay pay a mapasamak dayta. (Proverbio 29:25) Kinuna ti 18 anyos a ni Kelsey: “Ti nakatulong tapno mapagballigiak dayta ket ti panagsaganak sakbay pay a maipasangoak iti kasta a situasion. Iti kasta, ammokon no kasano nga ilawlawagko ti patpatiek.” Kasta met laeng ti inaramid ti 18 anyos a ni Aaron, a taga-Belgium. Kinunana: “Pinanunotko a nasaksakbay no ania dagiti mabalin nga isaludsoddanto kaniak sako insagana dagiti sungbatko kadagita. Awan ti turedko a makisarita maipapan iti patpatiek no diak inaramid dayta.”
- Dimo itantantan. Manmano a parikut ti marisut no saanmo nga aksionan dagita. Kaaduanna a kumaroda ketdi, isu nga ad-adda a marigatanka. Kas pagarigan, no maysaka a Saksi ni Jehova, mabalin a pakasalaknibam no ipakaammom dayta iti kasapaan a gundaway. Kinuna ti 20 anyos itan a ni Marchet: “Apaman a mangrugi idi ti tawen ti panageskuela, iruanganko ti saritaan maipapan iti topiko nga ammok a mangipaay kaniak iti gundaway a mangilawlawag kadagiti sursurotek a pagalagadan a naibatay iti Biblia. Napaneknekak a no itantantanko nga ipabigbig a maysaak a Saksi, narigrigatkonton nga aramiden dayta. Talaga a nakatulong kaniak ti panangipakaammok kadagiti patpatiek ken panagbiagko maitunos kadagita iti intero a makatawen.”
- Agpatulongka. Uray dagiti kapigsaan a bumabarbel ket addaanda iti limitasion. Kastaka met. Ngem saan a kasapulan nga agmaymaysaka a mangawit kadagiti pakadagsenam. (Galacia 6:2) Apay a dika makisarita kadagiti dadakkelmo wenno iti dadduma a nataengan a Kristiano? Ipakitam kadakuada dagiti sungbat nga insuratmo itay iti daytoy nga artikulo. Makipatangka kadakuada no kasano a matulongandaka a mangdaer iti dadduma kadagita a pakarigatam. Ni Liz, a taga-Ireland, imbagana ken tatangna ti maipapan iti pagam-amkanna a pananglais kenkuana gapu kadagiti narelihiosuan a patpatienna. Kinuna ni Liz: “Inaldaw nga agkararagkami a dua ken tatang sakbay a panawannak iti eskuelaan. Kanayon a mariknak a natalgedak gapu iti dayta.”
Nasayaat a Pakarigatan?
Nalabit narigatmo a patien, ngem iti kinapudnona, nasayaat a banag no adda pakarigatam. Apay? Mabalin nga ipasimudaag dayta a naanepka ken agkurkurri ti konsiensiam. Utobem ti panangdeskribir ti Biblia iti maysa a tao nga agparang nga awan pulos ti pakarigatanna: “Kasanonto kabayag, sika a nasadut, nga agtalinaedka a nakaidda? Kaanonto a bumangonka manipud pannaturogmo? Sangkabassit pay a turog, sangkabassit pay nga iriridep, sangkabassit pay a panangidalikepkep kadagiti ima iti panagidda, ket ti kinakurapaymo sigurado a dumtengto kas iti asinoman a managsursor, ken ti panagkasapulam kas iti maysa nga armado a lalaki.”
Nasayaat ti pananggupgop iti daytoy ti 16 anyos a ni Heidi. Kinunana: “Ti eskuelaan ket mabalin a kasla saan a nasayaat a lugar, ngem dagiti pakarigatam sadiay ket isunto met laeng dagiti sanguem inton makastrekka iti trabaho.” Pudno, saan a kaskarina a daeran ti pakarigatan, ngem no siuumiso ti panangibaklaymo iti pakarigatan, saan a makadangran dayta kenka. Kinapudnona, mapagbalinnaka a nabilbileg a tao.
^ par. 3 Nabaliwan ti dadduma kadagiti nagan iti daytoy nga artikulo.
UTOBEM DAGITOY
- Ania dagiti mabalin a mangipakita a marigrigatanka?
- Apay nga ad-adda ti pakarigatam no agbalinka a perpeksionista?
- Siasino ti mabalinmo a kapatang no marigrigatanka?


text:
Dagiti lehislatibo a distrito iti Bulacan
Dagiti Lehislatibo a Distrito iti Bulacan, ket isu dagiti umuna, maikadua, maikatlo ken maikapat a distrito, isu dagitoy ti agdama a pannakabagi ti probinsia ti Bulacan iti Kamara dagiti Pannakabagi ti Filipinas.
Ti probinsia ket nabingbingay idi kadagiti dua a distrito t pannakabagi aginggana idi 1972. Kalpasan ti pannakainayonna iti kabarbaro a naurnos a Lugar ti Metropolitano a Manila idi Nobiembre 7, 1975 babaen ti Bilin ti Presidente Blng. 824, ti ili ti Valenzuela ket naisina idi manipud ti Bulacan ken saanen a paset ti pannakabagi ti probinsi idi rugi ti 1978.
Ti Bulacan ket nairepresenta idi ti Interim Batasang Pambansa a kas paset ti Rehion III manipud idi 1978 aginggana idi 1984, ken nagbutos kadagiti uppat a sapasap a pannakabagi iti Kadawyan a Batasang Pambansa idi 1984. Idi Pebrero 11, 1987, tti probinsia ket naidistrito manen kadagit iuppat a kongresional a distrito babaen ti baro a Batay-linteg, ken nagbutos kadagiti kameng ti naipasubli a Kamara dagiti Pannakabagi a nangrugi iti isu met laeng a tawen.
Urayno ti Siudad ti San Jose del Monte ket naisina idi manipud ti maikapat a distrito ti proinsia tapno mangporma ti bukodna a kongresional a distrito babaen ti Republik aTignay Blng. 9230 a napasingkedan idi Disiembre 18, 2003, dagiti agtaeng iti siudad ket agbutbutosda pay laeng a kas paset ti maika-4 a distrito ti Sangguniang Panlalawigan ti probinsia para iti panggep a panagbutos kadagiti kameng ti SP.[1][2]
Ti Republika Tignay Blng. 9591, a napasingkedan idi Mayo 1, 2009, ket maipanggep ti panangisina ti siudad ti Malolos manipud ti umuna a distrito tapno mangporma ti bukodna a kongresional a distrito a mangrugi kadagiti panagbutos ti 2010. Kasla iti kaso ti San Jose del Monte, dagiti agtataeng ti Malolos ket agbutosda pay laeng para iti umuna a distrito ti Sangguniang Panlalawigan a kas paset ti probinsia . Nupay kasta, idi Enero 28, 2010, ti Kangatuan a Korte ket nangirangarang a ti pannakapartuat ti Lehislatibo a Distrito ti Siudad ti Malolos ket saan a nakasabat ti bilang ti popilasion ti siudad iti 250,000 a nasken a masapul babaen ti batay linteg. Ti Malolos agtultuloy a paset ti umuna a distrito.[3]
Dagiti linaon
Umuna a distrito[urnosen | urnosen ti taudan]
- Siudad: Malolos
- Dagiti ili: Bulacan, Calumpit, Hagonoy, Paombong, Pulilan
- Populasion (2015): 717,820
1907–1972[urnosen | urnosen ti taudan]
- Dagiti ili: Bulacan, Calumpit, Hagonoy, Malolos, Paombong, Quingua (Plaridel), Pulilan (nabangon manen idi 1909), Bigaa (Balagtas) (nabangon manen idi 1911), Guiguinto (nabangon manen idi 1914), Bustos (nabangon mannen idi 1917), Pandi (nabangon idi 1946)
Maika-2 a distrito[urnosen | urnosen ti taudan]
- Dagiti ili: Balagtas, Baliuag, Bocaue, Bustos, Guiguinto, Pandi, Plaridel
- Populasion (2015): 707,207
1907–1972[urnosen | urnosen ti taudan]
- Dagiti ili: Angat, Baliuag, Bocaue, Meycauayan, Obando, Polo (ti Valenzuela ket naala manipud ti Polo idi 1960, naitipon manen iti Polo idi 1963 babaen ti baro a nagan), San Miguel, San Rafael, Santa Maria, Norzagaray (nabangon manen idi 1909), San Ildefonso (nabangon manen idi 1909), Marilao (nabangon manen idi 1913), San Jose del Monte (nabangon idi 1918)
Maika-3 a distrito[urnosen | urnosen ti taudan]
- Dagiti ili: Angat, Doña Remedios Trinidad, Norzagaray, San Ildefonso, San Miguel, San Rafael
- Populasion (2015): 546,256
Maika-4 a distrito[urnosen | urnosen ti taudan]
- Siudad: Meycauayan1
- Dagiti ili: Marilao, Obando, Santa Maria
- Populasion (2015): 746,699
- ^1 Ti Siudad ti San Jose del Monte, urayno adaan ti bukodna a kongresional a distrito, ket agbutos a kas paset ti maika-4 a distrito no agbitos para iti kadagiti kameng ti Sangguniang Panlalawigan.
1987–2004[urnosen | urnosen ti taudan]
- Dagiti ili: Marilao, Meycauayan, Obando, San Jose del Monte (nagbalin a siudad idi 2000), Santa Maria
Sapasap (awanen)[urnosen | urnosen ti taudan]
Kitaen pay[urnosen | urnosen ti taudan]
- Lehislatibo a distrito iti Siudad ti San Jose del Monte
- Dagiti lehislatibo a distrito iti Siudad ti Valenzuela
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas


text:
ngelaw: NI NGAY RICARTE AGNES KEN GLADYS MENOR NGA ARI KEN REYNA TI GUMIL OAHU NAPAAY DA MET ITI PROTESTA DA KEN NI AGCAOILI BU:LOK
1st May 2009, 17:27
ngelaw: KUMUSTA MET NI ERROL CAMACHO ABREW NGA BAKLA NGA NAKABIKINI KEN NAKABRA? AGSURAT KA MANEN TI BAKA NGA AGLUGNAK BULOK
1st May 2009, 17:26
ngelaw: PETER JULIAN AYAN NA TI TULOY DAYTA KOLUM MO? IPUBLISH MON A DITOY TAPNO NARAGSAK TA MAAMUAN TI KINADAKES NI REY DUQUE NGA CORRUPT A KUNAM! BULOK
1st May 2009, 17:25
ngelaw: DINGDINGRAWININ DAYTUY NGA WEBSITE PWAH! NABULOK DAYTOUEN NGA KASLA GUMIL NGA GINUBAT NI DALIGCON KADUA NA NI PETER L. JULIAN BULOK TI GUMIL!!! 29th Apr 2009, 11:46 salip: basaen mi koma met dagiti daligconiw nga nangabak no agpaysu nga adda apo?
23rd Apr 2009, 16:20
mannirip: yannan ni nilsun? nabugguung met linaon sitionan. agararamid man ngatn ti bumban? kastuy gamin napaliiwko no agpukaw ket pumaputukto manin
17th Apr 2009, 18:17
naabak: Cablaaw kadagiti nangabak iti deborah daligconiw contest! Doktor met gayam ni Fernando Sanchez? nia ti doktoren na?
17th Apr 2009, 07:53
simmalip: Apay awam metten resulta ti daligconiw Contest apo? Natuloy metla kadi wenno saan?
17th Apr 2009, 07:38
simmalip: Apay awam metten resulta ti daligconiw Contest apo? Natuloy metla kadi wenno saan?
17th Apr 2009, 07:31
simmalip: Apay awam metten resulta ti daligconiw Contest apo? Natuloy metla kadi wenno saan?
17th Apr 2009, 07:30
simmalip: Apay awam metten resulta ti daligconiw Contest apo? Natuloy metla kadi wenno saan?
14th Apr 2009, 14:17
Nelson: Ken dumawatkam man iti dispensa ken ni Apo Ariel Tabag iti naisuratmi dita baba, a dina pay naisabmit ti desisionna. Biddut gayam, intextna gayam idi huebes santo ti rankingna ngem dimin sa naawat.
14th Apr 2009, 14:12
Nelson: Kalepleppasmi la unay a rinanggo ti pinal a resulta ti pasalip ti daligconiw. Bareng maipostek ditoy no rabii. Hint: Dua a doktor ken maysa a graduado ti ECE ti nakagasat kadagiti lima a gunggona
13th Apr 2009, 19:24
di-ligate: ni dayao kunak koma
13th Apr 2009, 19:23
di-ligate: pati ni mighty rasing ken ariel tabag ket ni raquel ti imbotosda ta dayta kanu ti imbaga bi duque jajajaja
13th Apr 2009, 19:20
di-ligate: dagiti gmm ket traydorda. ni honor ket hinudasna ni duki ta kabayanna gayam ni raquel a taga pinili,hahaha
13th Apr 2009, 19:07
Nelson Daligcon: siak ti chairman, ni roy aragon ti maysa ni la kabsat ariel tabag ti yur-uraymin, apo. itoy nga lawas, talaga a dagdagenmin isuna. pasensiatay la bassit ta narigat met ti dumagdag no awan bayad, hehe
13th Apr 2009, 14:06
ilgat: mano met apo ti nagsasalip aya, awan la met ti kapanpanutan ti nagpasalip kadagiti naisalip, kas iti ar-aramidenda dita rfaafil
13th Apr 2009, 13:19
Nelson Daligcon: igiddanmi metten nga ikoreo dagiti gunggona. mabainkam ngamin a mangdagdag iti nasao a hurado ta libre ngamin ti serbisiona, hehehe. sapay koma ta maawatandakami
13th Apr 2009, 13:18
Nelson Daligcon: idi mierkoles santo ti imbagana a panangitedna, ngem awan pay met. bisi ngamin gapu iti convention. inaldaw ngarud nga urayenmi ti resulta ti pilina. ngem ikarimi itoy a lawas maammuanyon ti resulta


text:
Ni Andrew Jackson (Marso 15, 1767 – Hunio 8, 1845) ket isu idi ti maikapito a Presidente iti Estados Unidos (1829–1837). A naikuartel idiay prontera ti Tennessee, ni Jackson ket maysa idi a politiko ken heneral iti buyot a nagparukma dagiti Creek Indiano idiay Gubat iti Horseshoe Bend (1814), ken dagiti Britaniko idiay Gubat iti New Orleans (1815). Isu ket maysa a polarisador a pigura a nagituray ti Maikadua a Partido a Sistema idi panawen ti 1820 ken 1830, a kas nga presidente, dinadaelna ti ti nailian a banko ken inyakarna dagiti kaaduan a tribu dagiti Indiano manipud iti Abagatan a daya ken inpanna ida idiay laud ti Karayan Mississippi. Dagiti nagagar a sumursurot kaniana ket nagpartuat ti moderno a Partido Demokratiko. Th 1830–1850 paset ti panawen a kalpasan daytoy ket nagbalin a kas ti panawen iti Jacksoniano a demokrasia.[1]
- ^ Wilentz, Sean. Andrew Jackson (2005), p. 8, 35.


text:
Indanan, Sulu
Ti Indanan ket maysa a maika-3 a klase nga ili iti probinsia ti Sulu iti Filipinas.
Dagiti baranggay[urnosen | urnosen ti taudan]
Ti Indanan ket nabingbingay a politikal kadagiti 34 a barbaranggay.[2]
- Adjid
- Bangalan
- Bato-bato
- Buanza
- Bud-Taran
- Bunut
- Jati-Tunggal
- Kabbon Maas
- Kagay
- Kajatian
- Kan Islam
- Kandang Tukay
- Karawan
- Katian
- Kuppong
- Lambayong
- Langpas
- Licup
- Malimbaya
- Manggis
- Manilop
- Paligue
- Panabuan
- Panglima Misuari (Sasak)
- Pasil
- Poblacion (Indanan)
- Sapah Malaum
- Sawaki
- Sionogan
- Tagbak
- Timbangan
- Tubig Dakulah
- Tubig Parang
- Tumantangis
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Sulu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 21 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Sulu". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SALUDSOD DAGITI AGTUTUBO
Apay a Masapul a Tulongak ti Sabsabali?
Dua a sekreto a di ammo ti adu
Sekreto #1: No mangtedka, posible nga adda met maawatmo!
Madlaw ti tattao no naparaburka isu a mabalin a naparaburda met kenka. Kuna ti Biblia:
“Iyugaliyo ti mangted, ket mangtedto kadakayo dagiti tattao. . . . Ti rukod a pangrukrukodyo, pangrukoddanto met kadakayo.”—Lucas 6:38.
Sekreto #2: No tumulongka, tultulongam met ti bagim!
No agaramidka iti nasayaat para iti sabsabali, umuneg ti panagraemmo iti bagim ket mariknam ti pannakapnek a resulta ti panangted. Kuna ti Biblia:
“Ad-adu ti kinaragsak iti panangted ngem iti panangawat.”—Aramid 20:35.
“No mangisaganaka iti padaya, awisem dagiti napanglaw a tattao, lugpi, pilay, bulsek; ket naragsakkanto, agsipud ta awan maisupapakda kenka.”—Lucas 14:13, 14.
Dagiti manangtulong nga agtutubo
Adu dagiti manangtulong nga agtutubo! Usigem dagitoy a pagarigan.
“No dadduma, kayatko laeng koma ti agtugaw ken agbuya iti TV, ngem malagipko da Nanang ken Tatang nga agtrabtrabaho ken nabambannog inton agawidda. Isu a mapanak no kuan aginnaw ken agdalus sa itimplaakto met idan iti kape ta paboritoda dayta. Inton makaawiden ni Nanang, kunana, ‘Wow, nagdalus ti balay! Nagbanglo pay. Pagyamanan Nakkong!’ Kanayon a nasayaat ti riknak no makaaramidak iti nasayaat a kas kadagita para kadagiti nagannakko.”—Casey.
“Kanayon a supsuportaran ken ipapaay dagiti nagannakko ti amin a kasapulak. Isu nga idi nadadael ti luganda idi napan a tawen, inikkak ida ti kuarta a pagpatarimaanda, nupay dakkel dayta a naikissay iti urnongko. Siempre, medio nagkedkedda idi damo, ngem impapilitko met. Kurang pay ketdi koma dayta para kadakuada. Nagsayaat ti riknak no naparaburak ken adda maitedko kadakuada.”—Holly.
Ammom kadi? Adu nga agtutubo a Saksi ni Jehova ti maragragsakan iti panangtulongda iti sabsabali babaen iti trabahoda a panangisuro iti Biblia. Dadduma kadakuada ti immakar pay ketdi iti sabali a pagilian nga agkasapulan kadagiti mangisuro iti Biblia.
“Manipud United States, immakarak iti Mexico tapno tumulong iti panangyadal iti Biblia. Nagrigat no dadduma ti agbalin a naparabur iti kuarta ken dadduma pay a banag ta awan met unay a talaga ti maitedko. Ngem napaneknekak a no ipaayko ti panawen ken pigsak iti trabaho a panangisuro iti Biblia, mas maapresiar dayta ngem iti basta panangted iti material a bambanag.”—Evan.
Kasano a makatulongak?
Kayatmo kadi ti agbalin a naragsak a resulta ti panangtulongmo iti sabsabali? Adtoy ti sumagmamano a singasing.
Tapno matulongam ti pamiliam:
Aginnaw, agdalus, wenno agisinopka—uray didaka ibabaon
Aglutoka
Mangtedka iti kard kas panagyamanmo kadagiti nagannakmo
Tulongam ti kabsatmo iti assignment-na
Tapno matulongam dagiti am-ammom:
Patulodam iti kard ti maysa a masakit
Dalusam ti arubayan ti nataenganen a kaarrubam
Pasiarem ti maysa a din makapanaw iti pagtaenganna
Regaluam ti am-ammom nga adda nadagsen a problemana
Singasing: Mabalinmo ti mangpanunot iti dadduma pay a pamay-an. Ita a lawas, pagbalinem a kalat ti tumulong iti maysa a tao. Sigurado a maragsakankanto!
“Naragsakka no adda dagiti matulongam. Mariknam a talaga nga adda nasayaat a naaramidam, ken makitam nga ap-apresiarenda dayta. Mabalin a na-enjoy-mo pay ketdi nupay saanmo nga impagarup dayta idi damo. Dimo pay ketdi mariknan a nagsakripisioka ta nagadu ti nagunggonam.”—Alana.


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Salmo 46:1-11
Iti mangiwanwanwan. Ti annak ni Kore+ agpaay Ti Babbalasang. Kanta.46 Ti Dios maysa a kamang ken pigsa+ maipaay kadatayo,Maysa a saranay a sisasagana a masarakan bayat dagiti riribuk.+2 Dayta ti makagapu a saantayto nga agbuteng, uray no ti daga agpasar iti panagbalbaliw+Ken uray no agdiwengdiweng dagiti bantay nga agturong iti puso ti nakalawlawa a baybay;+3 Uray no agungor ti dandanumna, aglabutab,+Uray no agyugayog dagiti bantay iti panagariwawana.+Selah.4 Adda maysa a karayan a dagiti baresbesna pagrag-oenda ti siudad ti Dios,+Ti kasasantuan a naindaklan a tabernakulo ti Kangatuan.+5 Adda ti Dios iti tengnga ti siudad;+ saanto a mapagdiwengdiweng dayta.+Tulonganto dayta ti Dios iti panagparang ti bigat.+6 Nagaariwawa dagiti nasion,+ nagdiwengdiweng dagiti pagarian;Isu naguni babaen iti timekna, nalunag ti daga.+7 Ni Jehova ti buybuyot adda kadatayo;+Ti Dios ni Jacob ket natalged a kamang maipaay kadatayo.+Selah.8 Umaykayo, imatanganyo ti ar-aramid ni Jehova,+No kasano a nangipasdek iti makapamalanga a paspasamak iti daga.+9 Pagsardengenna dagiti gubat agingga iti ungto ti daga.+Rungrungduenna ti bai ket putedputedenna ti pika;+Dagiti kareson ipuorna iti apuy.+10 “Rumukmakayo ket ammuenyo a siak ti Dios.+Maitan-okakto iti tengnga dagiti nasion,+Maitan-okakto iti daga.”+11 Ni Jehova ti buybuyot adda kadatayo;+Ti Dios ni Jacob ket natalged a kamang maipaay kadatayo.+Selah.


text:
Monday, April 10, 2017
2-DAY TRAINING TI DISASTER RISK REDUCTION MANAGEMENT SYSTEM, NAANGAY
Cabugao, Ilocos Sur – Naaramid ti umuna nga aldaw iti panagsanay dagiti pannakabagi ti 33 a Barangay (3 ti kada barangay) a buklen dagiti Barangay Tanod/BPATS ket naaramid ti panagsanay iti Early Childhood Care and Development Building (ECCD), Brgy. Rizal, Cabugao, Ilocos Sur iti Abril 10-11, 2017.
Kalpasan ti Opening Prayer ti kameng ti PNP-Cabugao, linuktan ni MLGO Officer Constancia L. Quinola, LGOO V ti nadakamat a panagsanay. Imbinsana ti pakabuklan iti maiyadal ken iti akem dagiti agsanay iti agtultuloy a pannakikammayetda iti BDRRMC iti barangayda; Role, Duties and Responsibilities of Punong Barangay and BPATS ken kasta metten iti Role of BPATS/Tanod in Relations to PNP and MDRRMC.
Maiyadal kadagiti ag-Training dagiti sumaganad iti umuna nga aldaw ti panagsanay, Abril 10, 2017:
1. Overview of the Mechanics of the Training/RA 10121 Framework (An Act strengthening the Philippine Disaster Risk Reduction and Management System.
2. Organization of Municipal and Barangay Disaster and 5% Fund Utilization.
3. Disaster Management Concepts and First Aid Basic Life Support.
4. Continuation of Disaster Management Concept.
5. Demonstration (Actual).
Kangrunaan nga aglektiur iti biang ti MDRRMC ket ni Engr. Nestor B. Somera; MLGO Officer Constancia L. Quinola, LGOO V; dagiti pannakabagi ti Philippine Red Cross-Vigan City a da Mr. Jethro Jay Rafanan; Ms. Criselda Tabion; Ms. Jingle Dalingas; Ms. Frinces Marie Ursolum, agpapada nga Instructor iti PRC-Ilocos Sur Chapter ken idauluan ida ni Mr. Raymund Chan.
Posted by Bayan ng Cabugao, Ilocos Sur at 12:02 PM
Subscribe to: Post Comments (Atom)


text:
Disiembre 26
Ti Disiembre 26 ti maika-360 nga aldaw ti tawen (maika-361 kadagiti bisiesto a tawen) iti kalendario a Gregoriano. Adda pay lima nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1980 – Jo Jung-suk, taga-Abagatan a Korea nga aktor
- 1989 – Jennica Garcia, artista iti Filipinas
Pimmusay[urnosen | urnosen ti taudan]
- 2006 – Gerald R. Ford, maika-38 a Presidente ti Estados Unidos (naipasngay 1913)


text:
Wikipedia:Napili nga artikulo ita nga aldaw/Enero 12
Ti Ganges wenno Ganga ket maysa nga adu ti pagbeddenganna a karayan ti India ken Banglades. Ti 2,525 km (1,569 mi) ti kaatiddogna a karayan ket agtaud idiay Himalaya idiay estado ti Uttarakhand ti India , ken agayus nga agpaamianan ken daya iti uneg ti Tanap Ganges ti Amianan nga India, agayus a mapan idiay Banglades, ken manipud idiay daytoy ket agpatingga nga agayus idiay Luek ti Bengal. Daytoy ti kaatiddogan a karayan idiay India ken ti maikadua a kalatakan a karayan iti lubong babaen ti panagayus ti danum. Ti labneng ti Ganges ket isu ti kaaduan ti populasionna a labneng ti karayan iti lubong, ken addaan daytoy kadagiti sumurok a 400 a riwriw a tattao ken ti densidad ti populasion ti agarup a 1,000 nga umili kada kuadrado milia (390 /km2).
Ti Ganges ket isu ti kasagraduan a karayan kadagiti Hindu ken isu pay ti pagbiagan dagiti riniwriw nga Indiano nga agtataeng kadagiti igid ti pagayusanna ken agkamkammatalekda iti daytoy kadagiti inaldaw a kammasapulanda. Daytoy ket rinaraeman a kas ti Ganga a diosen iti Hinduismo. Daytoy ket naipakasaritaan pay a nangruna ken adu kadagiti dati a kapitolio ti probinsia ken imperio ket mabirukan kadagiti igidna.


text:
Komentario ni Melvin Bandonil
Itay laeng nabiit, naipadamag ti panangtiliw dagiti polis ti General Santos City ti maysa a maestra kabayatan ti napasnek a panangisurona kadagiti adalanna iti elementaria. Estafa ti kasona. Awan ti naaramidan ti titser no di situtulok a simmurot kadagiti polis agsipud ta adda iggem dagitoy a warrant of arrest. Saan a nagustuan ti titser ti napasamak, ngem awan ti maaramidanna no di agtungpal iti linteg. Kasta met a saan a nalawag iti biang ti titser ti pasamak ta awan ti ammona nga inaramidna a pakadaksan ti sabali. Ngem ti linteg ket linteg a nasken a maipatungpal ken masurot.
Timmulong laeng ti titser iti pakarikutan ti gayyemna. Sipupuso nga itutulong. Naimbag nga aramid ti tumulong iti agkasapulan, saan kadi? Ngem daytoy nga itutulongna ti rason a nakatiliwanna kadagiti polis. Daytoy nga itutulongna iti pakarikutan ti gayyemna ti dakkel a nakaibabainanna. Agasem met daytan, madama pay a mangisursuro ti titser idi napan tiniliw dagiti pulis? Maysa nga eksena a makapasennaay a nagameran iti nagduduma a kurokuro ken kapanunotan.
Ania ti nagbasolanna? Simrek iti “abut” tapno timmulong iti agkasapulan. Babaen ti nalaus a panagayatna iti gayyemna, situtudio ken nangitalek ti bagina a kas co-maker ti gayyemna nga immutang. Gapu iti gagem ti titser a masolusionan ti gayyemna ti dakkel unay a pakarikutan daytoy a pinansial. Ti rigatna, saan a nakabayad ti gayyemna.
Iti linteg, dakkel a responsibilidad ti panagbalin a co-maker. Kayatna a sawen a sika ti mangited iti dakkel a garantia a mabayadan ti utang. Kaipapananna metten dayta a sungbatam ti pinirmaam a kasuratan inkaso a saan a makabayad wenno saan nga ikaskaso ti immutang a bayadan ti inutangna.
Ania ti co-maker? An individual other than the borrower who signs a promissory note and thereby assumes equal liability for it. Also called co-signer.
Person who, with other individual(s), guarantees a financial commitment (such as repayment of a loan). He or she is jointly and severally liable, with the other signatories (co-makers), for honoring the commitment in full. Also called co-guarantor.
Kas co-maker, co-signer wenno co-guarantor, agpadpadakayo (sika ken ti immutang) iti legal a responsibilidad. No saan a makabayad ti immutang wenno dinan kayat a bayadan ti utangna, sika a co-maker ti kapilitan nga agbayad kadayta nga utang. Kayatmo man wenno saan, dayta ti mapasamak ken di maliklikan ta pinasingkedam ti responsibilidadmo iti panagpirmam iti katulagan.
Mabasa daytoy a linteg iti Article 2047 ti New Civil Code of the Philippines: By guarantee a person, called the guarantor, binds himself to the creditor to fulfill the obligation of the principal debtor in case the latter should fail to do so.
Kaipapananna dayta ti iseserrekmo iti maysa nga abut, ta idin nagreggaay, sikan ti nagaburan.
Isu a nasken ti panangusig a nalaing iti serserken a katulagan ta amangan no dayta ti mangipaay iti dakkel a pakadadaelan ti nadalus a naganmo.
Kas ti napasamak ken ni titser. Piman a titser. Ngem maysa a leksion iti biag ti napasamak kenkuana. Saan laeng nga isuna no di pay ket ti amin.
Pudno la unay tay kunada a pagsasao: dimo ibaet dayta bagim a kas iti paet, ta dikanto ket malangdet!#


text:
Propesor iti journalism ken political science iti kolehio, periodista, mannurat ti Bannawag ken information officer ni Visaya.
Kakadua ni Visaya a nabotosan ken agtakem iti Abril 2017 agingga iti Abril 2019 dagiti sumaganad: Mindo Aquino (bise-presidente), John Mark Mariano (sekretario), Romeo Sagario (tesorero), Manuel Cabungcal (auditor), Dominador Rodulfo (public information officder), ken Rodelito Ramos (business manager).
Kameng ti Board da Rogie Baysa, Cecilio Castillo, Rizalino Viernes, Estanislao Albano Jr., Estela Pones, Rogelio Abuan Sr., David Pascua ken Princess Bernadette Manlapaz.
Mammagbaga da Gobernador Faustino Dy III, Peter La. Julian, Baldovino Valdez (pasado a presidente ti GUMIL Filipinas), ken Board Member Manuel Alejandro.
Mainaig iti daytoy, inyalnag ti grupo ti proyekto daytoy a libro a Dagiti Maregmeg ti Balitok iti nailian a kombension ti GUMIL Filipinas iti Union Christian College, San Fernando, La Union iti daytoy Abril 21-23, 2017. (John Mark Mariano)
(Naipablaak iti Bannawag, Mayo 1, 2017 a bilang.)


text:
ICBE Daniw
by Jojo Bumaa (Kalinga and Apayao Group, UK)
Sajay dippaar ti abagatan iti ing-inguten a pagilian,
Adda dagiti nagtaudan a naparaburan natural a kinabaknang
Palubusandak man ngarud kakabsat ken kakailyan
Nga iburay ko kadakayo daytoy a pakasaritaan.
Adda maysa a probinsiya maawagan a Kalinga
Aglaplapusanan dagiti pagmulaan
Manipud patag inggana kabanbantayan
Mangted ti apit a pagdur-asan dagiti kapagayan ken kamaisan
Kasta met kadagti pagnatengan ken dagiti puon ti kape nga pag ubasan.
Apan tay met ti kabangibang a probinsiya, ti Apayao
A kas ti kuna tay kanta “ lugar ti nasingpet ken nadayao”.
Pagapwan met dagiti prutas a mangsebseb ti uwaw
Lanzones, citrus, agkakasam-it a saba iraman tayo pay ti marang.
Adda met agkakaimas a langka ken natubbog nga pinya
Kasta met pagpasturan kadagit kalding, nuwang , baka ken dagiti tupa,
Agraman nadumaduma pay a dingwen
anyaman inkay pasturen haan nga maawanan pagyanan ti taraken.
Ngem nu mamingsan kakabsat ken gagayyem, innak met agsarimadeng tau ray nu makuna dagitoy nga ili dakkel ti inda nagbaliwanen, adda met sangkabassit nga intay laglagipen
A kas ti kapya ken talna nga arapaap ti tunggal maysa nu apay kasla naatap nga ugsa ditay magun-ud dayta
Aglalo nu kinagamrod ti agari ken awan panagkaykaysa.
Dawaten man garud toy numo ti biyang a kas pammakada
Kapya, talna ken panagkaykaysa agpaay kadatayo amin nga awan patinggana.


text:
Apay a Matay ti Tao?
Sungbat ti Biblia
Normal laeng a panunoten no apay a matay dagiti tattao, nangruna no matay ti ipatpategtayo. Kuna ti Biblia: “Ti pannilud a mangpataud iti ipapatay isu ti basol.”—1 Corinto 15:56.
Apay nga agbasol ken matay dagiti tattao?
Natay ti immuna a tao a da Adan ken Eva gapu ta nagbasolda iti Dios. (Genesis 3:17-19) Ipapatay laeng ti resulta ti panagsukirda iti Dios, ti “ubbog ti biag.”
Impatawid ni Adan ti basol kadagiti kaputotanna. Kuna ti Biblia: “Babaen iti maysa a tao simrek ti basol iti lubong ken ti ipapatay babaen iti basol, ket iti kasta ti ipapatay nagsaknap iti amin a tattao agsipud ta nagbasolda amin.” (Roma 5:12) Matay ti tao gapu ta nagbasolda amin.
No kasano a mapukaw ti ipapatay
Inkari ti Dios nga addanto tiempo nga “alimonennanto ni patay iti agnanayon.” (Isaias 25:8) Tapno mapukaw ti ipapatay, ikkatenna nga umuna ti basol a pakaigapuanna. Aramiden ti Dios dayta babaen ken Jesu-Kristo, ti “mangikkat iti basol ti lubong.”


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
2 Samuel 24:1-25
24 Ket bimmara manen+ ti unget ni Jehova iti Israel, idi a ti maysa ginargarina ni David maibusor kadakuada, a kunkunana: “Inka, bilangem+ ti Israel ken Juda.”2 Gapuna ti ari kinunana iti naikuyog kenkuana a ni Joab+ a panguluen dagiti puersa militar: “Agsursorka, pangngaasim, kadagiti amin a tribu ti Israel, manipud Dan agingga iti Beer-seba,+ ket ipasalistayo dagiti umili,+ ket sigurado a maammuak ti bilang dagiti umili.”+3 Ngem kinuna ni Joab iti ari: “Ni Jehova a Diosmo inayonna koma kadagiti umili uray ti maminggasut ti kaaduda bayat a kitkitaen dayta ti mismo a matmata ti apok nga ari. Ngem no maipapan iti apok nga ari, apay a naragsakan itoy a banag?”+4 Kamaudiananna ti sao ti ari nagballigi+ ken Joab ken iti papanguluen dagiti puersa militar. Gapuna ni Joab ken ti papanguluen dagiti puersa militar rimmuarda manipud saklang ti ari tapno ipasalistada+ ti ili nga Israel.5 Idin binallasiwda ti Jordan ket nagpakarsoda idiay Aroer+ iti makannawan ti siudad nga adda iti tengnga ti naapres a ginget, a tumurong kadagiti Gadita,+ ken iti Jazer.+6 Kalpasan dayta dimtengda iti Galaad+ ken iti daga ti Tatim-hodsi ket nagtultuloyda a napan iti Dan-jaan ket naglikmutda nga agturong iti Sidon.+7 Kalpasanna dimtengda iti sarikedked ti Tiro+ ken kadagiti amin a siudad dagiti Heveo+ ken dagiti Canaanita ket dimtengda iti pagpatinggaan iti Negeb+ ti Juda idiay Beer-seba.+8 Gapuna napanda a nagakar-akar iti intero a daga ket dimtengda idiay Jerusalem idi agngudo ti siam a bulan ken duapulo nga aldaw.9 Ni Joab intedna ita iti ari ti bilang ti pannakaipasalista+ dagiti umili; ket ti Israel nagdagup iti walo gasut a ribu a maingel a lallaki nga agasut iti kampilan, ket dagiti lallaki ti Juda lima gasut a ribu a lallaki.+10 Ket ti puso ni David nangrugi a mangsidir+ kenkuana kalpasan ti kasta a panangbilangna kadagiti umili. Gapuna ni David kinunana ken Jehova: “Nagbasolak+ iti kasta unay iti inaramidko. Ket ita, Jehova, palabsem koma ti biddut ti adipenmo,+ pangngaasim; ta nagtignayak a simamaag unay.”+11 Idi bimmangon ni David iti bigat, ti met laeng sao ni Jehova dimteng ken Gad+ a mammadto, ti managsirmata ni David,+ a kunkunana:12 “Mapanka, ket masapul a kunaem ken David, ‘Daytoy ti kinuna ni Jehova: “Tallo a banag ti idatagko kenka.+ Mangpilika maipaay kenka iti maysa kadakuada tapno aramidek dayta kenka.”’”+13 Iti kasta ni Gad simrek a napan ken David ket imbagana kenkuana ket kinunana kenkuana:+ “Umay kadi kenka ti pito a tawen a nakaro a bisin iti dagam,+ wenno tallo a bulan a panagtalawmo iti sanguanan dagiti kalabanmo,+ a kamatendaka, wenno ti pannakapasamak ti tallo nga aldaw nga angol iti dagam?+ Ita ammuem ken kitaem no ania ti isungbatkonto iti Daydiay nangibaon kaniak.”14 Gapuna ni David kinunana ken Gad: “Makariribuk unay dayta kaniak. Bay-annakami a matnag, pangngaasim, iti ima ni Jehova,+ ta adu ti asina;+ ngem iti ima ti tao saannak a bay-an a matnag.”+15 Kalpasanna nangipaay ni Jehova iti angol+ iti Israel manipud iti bigat agingga iti naituding a tiempo, iti kasta pitopulo a ribu a tattao ti natay+ kadagiti umili manipud Dan agingga iti Beer-seba.+16 Ket ti anghel+ pinagtalinaedna a siuunnat ti imana a naiturong iti Jerusalem tapno dadaelenna dayta; ket nangrugi a pagladingitan+ ni Jehova ti didigra, ket ngarud kinunana iti anghel a mangdaddadael idi kadagiti umili: “Umanayen! Ita ibabamon ta imam.” Ket ti met laeng anghel ni Jehova adda idi iti asideg ti pagirikan ni Arauna+ a Jebuseo.+17 Ket ni David kinunana ken Jehova, idi nakitana ti anghel a mangkabkabil kadagiti umili, wen, kinunana: “Adtoy siak ti nagbasol ken siak ti nakaaramid iti dakes; ngem dagitoy a karnero+—ania ti naaramidda? Ta imam, pangngaasim, agdisso koma kaniak+ ken iti balay ni amak.”18 Idi agangay ni Gad simrek a napan ken David iti dayta nga aldaw ket kinunana kenkuana: “Sumang-atka, ipasdekam ni Jehova iti altar iti pagirikan ni Arauna a Jebuseo.”+19 Ket nangrugi a sumang-at ni David maitunos iti sao ni Gad, sigun iti imbilin ni Jehova.+20 Idi timmannawag ni Arauna ket nakitana ti ari ken dagiti adipenna a lumaslasat nga agturong kenkuana, madagdagus a rimmuar ni Arauna ket nagruknoy+ iti ari a ti rupana dumanon iti daga.+21 Kalpasanna kinuna ni Arauna: “Apay nga immay ti apok nga ari iti adipenna?” Iti kasta kinuna ni David: “Tapno gatangek+ kenka ti pagirikan a pangbangonan iti altar ken Jehova, iti kasta ti pannaplit+ mapagsardeng kadagiti umili.”22 Ngem ni Arauna kinunana ken David: “Alaen koma dayta ti apok nga ari+ ket idatonna no ania ti naimbag kadagiti matana. Kitaem ti bakbaka a maipaay iti daton a mapuoran ken ti pagirik a pasagad ken ti ramramit ti bakbaka a maipaay a kayo.+23 Isuamin, O ari, ited ni Arauna iti ari.” Ket intultuloy a kunaen ni Arauna iti ari: “Ni Jehova a Diosmo maragsakan koma kenka.”+24 Nupay kasta, ti ari kinunana ken Arauna: “Saan, no di ket di bumurong a gatangekto kenka iti maysa a gatad;+ ket saanakto a mangidaton ken Jehova a Diosko kadagiti mapuoran a sakripisio nga awan bayadna.”+ Iti kasta ginatang ni David+ ti pagirikan ken ti bakbaka iti limapulo a siklo a pirak.25 Ket ni David nangbangon sadiay iti altar+ ken Jehova ket nangidaton kadagiti mapuoran a sakripisio ken kadagiti sakripisio a pakikaykaysa, ket rinugian nga impalubos ni Jehova nga isu mapagpakaasian+ maipaay iti daga, iti kasta ti pannaplit napagsardeng iti Israel.


text:
Pagsasao a Makuv'a
Ti pagsasao a Makuv'a, nailetra pay a kas Makua ken ammo pay a kas Lovaea (Lovaia), ket ti maysa a naipagarup nga awanen a pagsasao nga Austronesio a dati a naisasao iti amianan a daya nga ungto ti Daya a Timor idiay asideg nga ili ti Tutuala.
Ti Makuv'a ket nakaro a naimpluensiaan babaen ti dagiti kaarruba a sasao a Daya a Timores a Papuano, iti kakaro a nabayagen a naipagpagarup a daytoy ket pagsasao a Papuano. Ti populasion ti etniko ket 50 idi 1981, ngem dagiti ub-ubing a kaputotan ket agus-usarda iti Fataluku a kas ti umuna ken maikadua a pagsasaoda.
Dagiti nagibasaran[urnosen | urnosen ti taudan]
- ^ Noorderlicht Noorderlicht Nieuws: Raadselachtig Rusenu
- ^ Makuv'a iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin; Bank, Sebastian, dagiti ed. (2016). "Maku'a". Glottolog 2.7. Jena: Instituto para iti Ebolusionario nga Antropolohia ni Max Planck.
Dagiti silpo ti ruar[urnosen | urnosen ti taudan]
- Arkibo ti ELAR kadagiti dokumentasion a material ti pagsasao a Makuv'a


text:
Thursday, November 29, 2012
FFS GARLIC TI BRGY. PUG-OS, AGIYADAL MET DAGITI LEARNERS
Cabugao, Ilocos Sur – Naangay ti Farmers Field School (FFS) iti Barangay Pug-os, Cabugao, Ilocos Sur a nagpartisiparan dagiti Garlic Growers ti nadumaduma a barangay. Naipabus-oy kadagiti Learners a nagipresentar kadagiti nakalapda a datos iti Learning Field-da. Inlatak ni Mrs. Remedios Inovejas, pannakabagi ti OPAG nga iti FFS, ti maad-adalan ti teoria ket isuda ti agipalawag iti duktalda iti Learning Field sa istudiarenda iti Learning Area-da nga isu ti nag-sessionanda iti Nobiembre 29, 2012 iti Barangay Pug-os, Cabugao, Ilocos Sur.
Pinagdilig ni Mrs. Inovejas nga iti Techno-Demo ket maited/mayaplikar ti amin a kasapulanna idinto ta iti FFS ket ti kiddawen ti situasion ti maaramid. Aniaman ti pagbanagan/apitenda iti naimulada iti panagleppas ti adalda ket dayta ti resulta a magun-odda.
Imbatad met dagiti lideres ti grupo a dida itulok nga awan ti maganab wenno maapitda iti namulaan a Learning Field-da. Naglektiur met ni Mrs. Ester P. Aguimbag, AT/DA-LGU ken nagsarita met ni Mr. Nereo S. Daproza, OIC/DA-LGU ket dinayawna ti panagannayas daytoy a nagbubuligan a proyekto ti LGU-Cabugao nga idauluan ni Mayor Edgardo "Ediboy" S. Cobangbang, Jr., DA-RFU 1 , ATI, OPAG-Ilocos Sur ken Philrice (Munoz), Nueva Ecija ditoy Barangay Pug-os. # (Web In-Action)
Posted by Bayan ng Cabugao, Ilocos Sur at 2:44 PM
Subscribe to: Post Comments (Atom)


text:
‘Agsublika ket Pabilgem ti Kakabsatmo’
NAGSANGIT a sipapait ni Pedro kalpasan nga inlibakna nga am-ammona ni Jesus. Nupay kasapulan nga agregget ni Pedro tapno maisubli ti natibker nga espiritualidadna, kayat latta ni Jesus nga aramaten a tumulong iti sabsabali. Sakbay dayta, imbaga kenkuana ni Jesus: “Apaman a nakasublikan, pabilgem ti kakabsatmo.” (Luc. 22:32, 54-62) Idi agangay, nagbalin ni Pedro a maysa kadagiti adigi ti kongregasion Kristiano idi umuna a siglo. (Gal. 2:9) Umasping iti dayta, ti maysa a dati nga agserserbi kas panglakayen mabalinna manen ti agserbi iti dayta nga annongen ken siraragsak a mangpabileg kadagiti kapammatianna.
Adda dagidiay agserserbi idi kas manangaywan a naikkat iti annongenda, ket mabalin a makariknada a napaayda. Kinuna ni Julio * a dati nga agserserbi kas panglakayen iti Bolivia iti nasurok a 20 a tawen: “Nagbalinen a paset ti biagko ti panagisagana iti palawag, panagsarungkar kadagiti kakabsat, ken panangipastor kadagiti miembro ti kongregasion! Ngem idi bigla a napukaw daytoy a pribilehiok, kasla nagbalin a kurang ti biagko. Anian a nagsaem!” Nupay kasta, agserserbi manen ita ni Julio kas panglakayen.
“IBILANGYO A RAG-O”
Insurat ni adalan a Santiago: “Ibilangyo a rag-o amin, kakabsatko, no maipasangokayo iti nadumaduma a pakasuotan.” (Sant. 1:2) Dagiti pakasuotan a tuktukoyen ditoy ni Santiago ket epekto ti pannakaidadanes ken ti kinaimperpektotayo. Dinakamatna pay ti managimbubukodan a tartarigagay, panangipakita iti paboritismo, ken dadduma pay. (Sant. 1:14; 2:1; 4:1, 2, 11) Mabalin a masaktan ti riknatayo no disiplinaennatayo ni Jehova. (Heb. 12:11) Ngem ditay koma ipalubos a maikkat ti rag-otayo gapu iti kakasta a pakasuotan.
Uray no naikkat ti pribilehiotayo iti kongregasion, adda pay laeng gundawaytayo a mangipakita a nabileg ti pammatitayo ken ti ayattayo ken Jehova. Mabalintay met a lagipen no ania ti motibotayo idi nga agserserbi. Gapu kadi iti bukodtayo a pagimbagan, wenno gapu ta ay-ayatentayo ti Dios ken mamatitayo a kukuana ti kongregasion ken maikari dayta iti nadungngo a panangaywan? (Ara. 20:28-30) Dagiti dati a panglakayen a sirarag-o nga agtultuloy a mangipapaay iti sagrado a panagserbi pampaneknekanda iti amin, agraman ken Satanas, a pudpudno ti panagayatda ken Jehova.
Idi nadisiplina ni Ari David gapu kadagiti nadagsen a basolna, inawatna ti pannubngar ket napakawan. Inkanta ni David: “Naragsak daydiay a ti [salungasingna] mapakawan, a ti basolna maabbongan. Naragsak ti tao nga iti kuentaanna saan a mangikabil ni Jehova iti biddut, ket iti espirituna awan ti allilaw.” (Sal. 32:1, 2) Nagugoran ni David gapu iti disiplina ket dayta ti namagbalin kenkuana kas nasaysayaat a pastor ti ili ti Dios.
Masansan nga agbalin a nasaysayaat a papastor dagidiay nakapagsubli kas panglakayen. “Ad-adda itan a maawatak no kasano a tulongan dagidiay nakaaramid iti biddut,” kinuna ti maysa a nakasubli a panglakayen. Sabali pay a panglakayen ti nagkuna: “Ad-adda a tagipatgek itan ti pribilehiok nga agserbi kadagiti kakabsat.”
MAKAPAGSUBLIKA KADI?
“[Ni Jehova] saanto a kanayon nga agsapsapul iti biddut,” insurat ti salmista. (Sal. 103:9) Isu a ditay koma pampanunoten a saanton nga agtalek ti Dios iti maysa a nakaaramid idi iti nadagsen a basol. “Dismayadoak unay gapu iti naaramidak a kamali,” kuna ni Ricardo, a naikkat kas panglakayen kalpasan ti adu a tawtawen a panagserbina. “Nabayag a nariknak a saanak a kualipikado, ket nagkedkedak nga agserbi manen kadagiti kakabsat kas manangaywan. Agduaduaak no kabaelak manen nga ipakita a mapagtalkanak. Ngem gapu ta maragsakanak a tumulong iti sabsabali, nabaelak ti mangyadal iti Biblia, mangparegta kadagiti kakabsat iti Kingdom Hall, ken makikadua kadakuada iti ministerio. Dayta ti nakatulong kaniak a mangpasubli iti panagtalekko iti bagik, ket agserserbiak manen ita kas panglakayen.”
No adda sakit ti nakem nga ing-ingpen ti maysa a kabsat, mabalin a dayta ti manglapped kenkuana nga agserbi manen kas panglakayen. Nasayaat no tuladentayo ni David, nga immadayo ken Ari Saul nga agim-imon idi kenkuana. Nagkedked ni David a mangbales ken Saul, uray no adda idi gundawayna a mangaramid iti dayta. (1 Sam. 24:4-7; 26:8-12) Idi natay ni Saul iti gubat, nagdung-aw ni David ket tinukoyna ni Saul ken ti anakna a ni Jonatan kas ‘maay-ayat ken makaay-ayo.’ (2 Sam. 1:21-23) Awan ti sakit ti nakem nga ing-ingpen ni David.
No iti panagriknam ket biktimaka iti di umiso a pannakatrato, dimo koma ipalubos a ti sakit ti nakemmo ti mangringbaw iti pampanunotmo. Kas pagarigan, nagsakit ti nakem ni William a taga-Britain iti dadduma a panglakayen idi naikkat iti annongenna kalpasan ti agarup 30 a tawen a panagserbina. Ania ti nakatulong kenkuana a maaddaan iti umiso a panangmatmat? “Naparegtaak iti panangbasak iti libro a Job,” kinunana. “No tinulongan ni Jehova ni Job a makikappia kadagiti tallo a gagayyemna, sigurado a tulongannak met a makikappia kadagiti Kristiano a panglakayen!”—Job 42:7-9.
BENDISIONAN TI DIOS DAGIDIAY AGSERSERBI MANEN KAS PAPASTOR
No sika a mismo ti naglusulos iti annongem a mangipastor iti arban ti Dios, nasayaat a panunotem ti makagapu nga inaramidmo dayta. Maburburiboranka kadi idi iti adu a problemam? Nagbalin kadi a napatpateg kenka ti dadduma a bambanag? Naupayka kadi gapu iti pagkapkapuyan ti sabsabali? Aniaman ti makagapu, laglagipem a dakkel ti maitultulongmo iti sabsabali idi agserserbika pay kas panglakayen. Napabileg dagiti kakabsat kadagiti palawagmo, naparegtada iti ulidanmo, ken gapu iti panangipastormo, natulongam ida a mangibtur kadagiti nakaipasanguanda a pakasuotan. Naparagsakmo idi ti puso ni Jehova gapu iti kinamatalekmo kas panglakayen, ket naragsakanka met iti dayta.—Prov. 27:11.
Tultulongan ni Jehova dagiti lallaki tapno maisubli ti rag-o ken tarigagayda a mangidaulo iti kongregasion. No naglusuloska wenno naikkatka a panglakayen, mabalinmo manen ti ‘rumagpat iti akem a manangaywan.’ (1 Tim. 3:1) ‘Saan a namingga ni Pablo a nangikarkararag’ kadagiti Kristiano idiay Colosas a mapnoda koma iti umiso a pannakaammo maipapan iti pagayatan ti Dios tapno ‘makapagnada a maikari ken Jehova ken naan-anay a makaay-ayoda kenkuana.’ (Col. 1:9, 10) No agserserbika manen kas panglakayen, namnamaem nga ipaayannaka iti bileg, kinaanus, ken rag-o. Iti daytoy maudi nga al-aldaw, kasapulan ti ili ti Dios ti naespirituan a suporta dagiti naayat a papastor. Kabaelam kadi a pabilgen dagiti kakabsat ken sidadaanka a mangaramid iti dayta?
^ par. 3 Nabaliwan ti dadduma a nagan.


text:
Zen
Ti Zen ket maysa a eskuelal iti Mahayana a Budismo[nota 1] a naparang-ay idiay Tsina idi las-ud ti maika-6 a siglo a kas Chán. Manipud idi Tsina, ti Zen nagpa-abagatan a naiwarwaras idiay Bietnam, iti Amianan a daya idiay Korea ken iti daya idiay Hapon.[2]
Ti balikas a Zen ket naal amanipud ti Hapon a pannakabalikas iti Tengnga nga Insik a balikas ti 禪 (dʑjen) (Moderno a Mandarin: Chán), ken daytoy met ket naala manipud ti Sanskrito a balikas ti dhyāna,[3] ken mabalin a maipatarus a kas ti "panagsagepsep" wenno "kasasaad ti meditasion".[4]
Ti Zen ket mangiyunay-unay ti pannaka-ala iti panagpalawag ken ti personal a panangiyebkas iti dagus a panirigan kadagiti Budista a sursuro.
Dagiti sursuro ti Zen ket mairaman dagiti nadumaduma a taudan ti Mahāyāna a kapanunotan, a naipangpangruna ti Yogācāra, ti Tathāgatagarbha Sutras ken Huayan.[5][6] Ti Prajñāpāramitā a literatura [7] ken, ti basbassit a Madhyamaka ket impluensial pay dagitoy.
Dagiti linaon
Dagiti nota[urnosen | urnosen ti taudan]
- ^ Ni Dumoulin ket nangisursurat iti pangyunaan iti "Zen. Ti Pakasaritaan. Unuma a paset: India ken Tsina": "Zen (Chin. Ch'an, maysa a pangyababaan iti ch'an-na, a mangitrasliterado iti Sanskrito iti Dhyāna (Devanagari: ध्यान) wenno iti Pali a kapadpadana iti Jhāna (Sanskrito; Pāli झान) , dagiti termino a kaibuksilan ti "meditasion") ket isu ti nagan iti maysa a Budista nga eskuela ti Mahayana iti meditasion manipud idiay India ken naipan idiay Tsina. Daytoy ket nailaslasin babaen ti panagsanay iti meditasion iti lotus a saad (Hapon., zazen; Tsina., tso-ch'an ken ti panag-usar iti koan (Tsina., kung-an), ken babaen pay babaen ti panagpalawag a pannakasanay itisatori[1]
Dagiti nagibasaran[urnosen | urnosen ti taudan]
- ^ Dumoulin-A 2005, p. xvii.
- ^ Harvey 1995, p. 159–169.
- ^ Dumoulin & 2005-A, p. xvii.
- ^ Kasulis 2003, p. 24.
- ^ Dumoulin & 2005-A, p. 48.
- ^ Lievens 1981, p. 52–53.
- ^ Dumoulin & 2005-A, p. 41–45.
Dagiti taudan[urnosen | urnosen ti taudan]
Dagiti naipablaak a taudan[urnosen | urnosen ti taudan]
- Abe, Masao; William R. LeFleur (nagipatarus) (1989), Ti Zen ken ti Lumaud a Panunot, Unibersidad ti Hawaii a Pagmalditan
- Abe, Masao; Heine, Seteven (1996), Ti Zen ken dagiti Komperatibo a Panagadal, Unibersidad ti Hawaii a Pagmalditan
- Aitken, Robert (1994), Pangyuna iti "Budista a Biblia", Boston, Massachusetts: Beacon Press
- Anderson, Reb (2000), Panagtakder: Ti Meditasion ti Zen ken Dagiti Alagaden ti Bodhisattva, Rodmell Press
- Arokiasamy, Arul M. (2005), Zen: Pannakariing iti Kasisigud a Rupam, Chennai, India: Thiruvanmiyur
Dagiti taudan ti web[urnosen | urnosen ti taudan]
Adu pay a mabasbasa[urnosen | urnosen ti taudan]
- D.T. Suzuki, Dagiti salysay iti Zen a Buismo, Dagiti immuna a serie (1927), Dagiti maikadua a serie (1933), Dagiti maikatlo a serie (1934)
- R. H. Blyth, Ti Zen ken dagiti Klasiko a Zen, Dagiti 5 a tomo (1960–1970; dagiti naiprenta manen nga obra manipud idi 1942 aginggana idi tawtawen ti 1960)
- Alan Watts, Ti Waya ti Zen (1957)
- Lu K'uan Yu (Charles Luk), Ch'an and Zen Teachings, 3 a tomo (1960, 1971, 1974), Ti Panangiyebkas iti Isip: Ti Ruar ti Panagsuro (1974)
Growing roots
- Paul Reps ken Nyogen Senzaki, Lasag ti Zen , Tultulang ti Zen (1957)
- Philip Kapleau, Dagiti Tallo nga Adigi ti Zen (1966)
- Shunryu Suzuki, Zen nga Isip, Isip dagiti Agdadamo (1970)
- Katsuki Sekida, Panagsanay ti Zen: Dagiti Pamay-an ken Pilosopia (1975)
Dagiti silpo ti ruar[urnosen | urnosen ti taudan]
- Midia a mainaig iti Zen iti Wikimedia Commons
- thezensite
- Online a Biblioteka ti Zen a Budismo
- Karta dagiti (Asiano) Zen nga eskuela


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Zacarias 4:1-14
4 Ket ti anghel a nakisasao kaniak nagsubli ket riniingnak, kas iti tao a nariing iti pannaturogna.+2 Idin kinunana kaniak: “Ania ti makitam?”+Gapuna kinunak: “Nakitak, ket, adtoy! adda maysa a pagsaadan ti silaw, a balitok amin,+ nga addaan malukong iti rabawna. Ket adda iti dayta ti pito a pagsilawanna, ti met laeng pito;+ ket dagiti pagsilawan nga adda iti rabawna addaanda iti pito a tubo.3 Ket adda dua a kayo nga olibo iti abayna,+ maysa iti makannawan a sikigan ti malukong ken maysa iti makannigid a sikiganna.”4 Idin simmungbatak ket nagsaoak iti anghel a makisasao kaniak, a kinunak: “Ania ti kaipapanan dagitoy a banag, apok?”+5 Gapuna simmungbat ti anghel a makisasao kaniak ket kinunana kaniak: “Pudno aya a saanmo nga ammo ti kaipapanan dagitoy a banag?”Kinunak kalpasanna: “Saan, apok.”+6 Iti kasta simmungbat ket kinunana kaniak: “Daytoy ti sao ni Jehova ken Zorobabel, a kunkunana, ‘“Saan a babaen iti puersa militar,+ wenno uray babaen iti bileg,+ no di ket babaen iti espirituk,”+ kinuna ni Jehova ti buybuyot.7 Siasinoka, O dakkel a bantay?+ Iti sanguanan ni Zorobabel+ agbalinkanto a nalantag a daga. Ket sigurado nga iyegnanto ti pannakaulo a bato.+ Addanto dagiti panagdir-i+ iti dayta: “Anian a makakayaw! Anian a makakayaw!”’”+8 Ket ti sao ni Jehova nagtultuloy a dumteng kaniak, a kunkunana:9 “Dagiti mismo nga ima ni Zorobabel insaadda ti pamuon daytoy a balay,+ ket leppasento dayta dagiti bukodna nga ima.+ Ket kasapulanto a maammuam a ni met laeng Jehova ti buybuyot imbaonnak kadakayo.+10 Ta siasino ti nangumsi iti aldaw dagiti babassit a banag?+ Ket sigurado nga agrag-odanto+ ket makitada ti tinnag iti ima ni Zorobabel. Dagitoy a pito isuda ti matmata ni Jehova.+ Agsursursorda iti intero a daga.”+11 Ket simmungbatak ket kinunak kenkuana: “Ania ti kaipapanan dagitoy dua a kayo nga olibo iti makannawan a sikigan ti pagsaadan ti silaw ken iti makannigid a sikiganna?”+12 Iti kasta simmungbatak iti maikadua a daras ket kinunak kenkuana: “Ania ti dua a punggos a sarsaringit dagiti kayo nga olibo a, babaen iti dua a nabalitokan a tubo, mangibuybuyat manipud a mismo kadakuada iti nabalitokan a likido?”13 Gapuna kinunana kaniak: “Pudno kadi a saanmo nga ammo ti kaipapanan dagitoy a banag?”Kinunak kalpasanna: “Saan, apok.”+14 Iti kasta kinunana: “Dagitoy ti dua a napulotan+ a sitatakder iti sibay ti Apo ti intero a daga.”+


text:
Wednesday, April 20, 2016
PAGLAKUAN ITI NISTC PUBLIC MARKET, MAMANTENER ITI KINADALUS KEN KINAURNOSNA
Cabugao, Ilocos Sur – Segun ken ni Mrs. Norma S. Bertumen, Market Supervisor, LGU-Cabugao a maisagsagana met iti naregget a mentenansia ti uneg ken aglawlaw ti NISTC Public Market nangruna iti umad-adu a mapan a marketgoers ita a Bakasion 2016 ti eskuerla ken Panagpiesta ti Ili mangrugi iti Abril 21 agingga iti Abril 27, 2016.
Malaksid iti regular a pannakadalus ti tiendaan ti ili (mamindua a flushing ti makalawas) ken inaldaw a trabaho dagiti market-cleaners), maipakpakat iti panagurnos ti pagtagilakuan kas iti pannakaipan ti “Perimeter Lane” iti paglakuan ti nateng ken Dry Goods tapno napinpintas a buyaen kabayatan iti panaggatangda.
Kanaig daytoy, maipakpakat met ti agtultuloy a pannakamantener ti sanitasion, pannakaamiris dagiti mailako nga ikan ken karne babaen iti Meat Inspector ken pannakamonitor kadagiti ambulant vendor.
Dagitoy nga inisiatiba ket resulta iti napintas a panaglangen dagiti mangtarawidwid iti tiendaan agraman kadagiti marketgoers tapno agtultuloy a maited ti napintas a serbisio kadagiti aggatang ken aglako iti pagkasapulan ti sapasap. # (Web In-Action)
Malaksid iti regular a pannakadalus ti tiendaan ti ili (mamindua a flushing ti makalawas) ken inaldaw a trabaho dagiti market-cleaners), maipakpakat iti panagurnos ti pagtagilakuan kas iti pannakaipan ti “Perimeter Lane” iti paglakuan ti nateng ken Dry Goods tapno napinpintas a buyaen kabayatan iti panaggatangda.
Kanaig daytoy, maipakpakat met ti agtultuloy a pannakamantener ti sanitasion, pannakaamiris dagiti mailako nga ikan ken karne babaen iti Meat Inspector ken pannakamonitor kadagiti ambulant vendor.
Dagitoy nga inisiatiba ket resulta iti napintas a panaglangen dagiti mangtarawidwid iti tiendaan agraman kadagiti marketgoers tapno agtultuloy a maited ti napintas a serbisio kadagiti aggatang ken aglako iti pagkasapulan ti sapasap. # (Web In-Action)
Posted by Bayan ng Cabugao, Ilocos Sur at 12:45 PM
Subscribe to: Post Comments (Atom)


text:
Kadawyan a tawen
Ti kadawyan a tawen (Ingles: common year) ket maysa a makunkuna a kadawyan a kita ti kalendario a tawen. Adda daytoy ti husto a 365 nga al-aldaw ken saan a bisiesto a tawen. Ti kadawyan a tawen ket adda ti 365 nga al-aldaw ken adda met ti eksakto a 52 a lawas ken maysa pay nga aldaw, ti sumaruno a tawen ket maysa nga aldaw a naladladaw iti lawas. Iti sabali pay a panagkuna, ti kadawyan a tawen ket mangrugi ken aglabes latta iti sipud nga aldaw iti lawas. (Kaspagarigan, idi 2010, iti Enero 1 ken Disiembre 31 dagitoy dua a bulan ket nagdatengda iti aldaw a Biernes.)
- Ti 2001 ket nangrugi iti Lunes.
- Ti 2002 ket nangrugi iti Martes.
- Ti 2003 ket nangrugi iti Mierkoles.
- Ti 2005 ket nangrugi iti Sabado.
- Ti 2006 ket nangrugi iti Domingo.
- Ti 2007 ket nangrugi iti Lunes.
- Ti 2009 ket nangrugi iti Huebes.
- Ti 2010 ket nangrugi iti Biernes.
- Ti 2011 ket nangrugi iti Sabado.
- Ti 2013 ket nangrugi iti Martes.
- Ti 2014 ket nangrugi iti Mierkoles.
- Ti 2015 ket nangrugi iti Huebes.
Ti kalendario a Gregoriano, 303 iti amin kadagiti 400 a tawen ket kadawyan a tawen. Ti met kalendario a Huliano, 300 iti amin kadagiti 400 a tawen ket kadawyan a tawen. Iti kalendario a lunisolar ken ti kalendario a lunar ti kadawyan a tawen ket adda ti 354 nga aldaw.


text:
Dagiti Ina ti Plaza de Mayo
Ti Dagiti Ina ti Plaza de Mayo (Espaniol: Asociación Madres de Plaza de Mayo) ket maysa a gunglo dagiti Arhentio nga inna a dagiti annakda ket "nagpukaw" kabayatan ti turay a diktadoria militar kadagidi tawen ti 1970 iti Arhentina.
Maysa a naisangayan nga organisasion ti Dagiti Ina ti Plaza de Mayo dagiti babai nga Arhentino a nagbalin nga aktibista iti karbengan a pangtao tapno magun-odan ti maysa a panggep. Iti agarup tallo a dekada, inrupir dagiti Ina ti karbenganda a makidenna manen kadagiti naagaw nga annakda.
Iti panagprotestada, agsuotda kadagiti puraw a dalungdong kas panglagip iti lampin dagiti nagpukaw nga annakda. Nagtaud ti nagan ti gungloda manipud iti Plaza de Mayo iti sentro ti Buenos Aires, Arhentina nga immuna a nagtitiponan dagiti agladladingit nga ina ken lola. Aguurnongda iti kada malem ti Hueves para iti kagudua ti oras a panagpagnapagnada iti plaza.
Nabukel ti gunglo babaen dagiti babbai a nagsasarak kabayatan ti panangpadpadasda a mangsapul kadagiti nagpukaw nga annakda, a tiniliw dagiti ahente ti gobierno ti Arhentina kadagiti tawtawen ti Narugit a Gubat (1976–1983), nga adu kadagitoy ti naparparigat ken napapatay sa nailemmeng dagiti bangkayda. Ni Azucena Villaflor, ti pundador ti gunglo, a kaduana ti 13 a sabali pay a babbai, ti nangirugi kadagiti demonstrasion iti Plaza de Mayo, iti sango ti Casa Rosada, ti palasio presidensial, idi Abril 30, 1977. Innem a bulanen a sapsapulen ni Villaflor ti maysa kadagiti barona ken ti manugangna a babai. Idi Disiembre 10, 1977, innala met ti militar ni Villaflor ket inkursongda iti pupokan militar Navy's Mechanics Training School (ESMA) iti distrito Núñez iti Buenos Aires. Manipud idin saanen a nakita pay a sibibiag ni Villaflor. Idi katengngaan ti 2005, nasarakan ti bangkay ni Villaflor ken dua pay nga ina a kaduana a da Esther Careaga ken María Eugenia Bianco. Naikali ti dapo ni Villaflor iti sakaanan ti Piramida ti Mayo iti Plaza idi Disiembre 8, 2005.
Dagiti silpo ti ruar[urnosen | urnosen ti taudan]
- Asociación Madres de Plaza de Mayo (iti Espaniol)
- Madres de Plaza de Mayo – Línea Fundadora (iti Espaniol)
- Asociación Abuelas de Plaza de Mayo (iti English)
- Proyecto Desaparecidos (iti Espaniol)


text:
Kategoria:Botswana
Dagiti subkategoria
Daytoy a kategoria ket addaan laeng iti sumaganad a subkategoria.
H
- ► Heograpia ti Botswana (1 K)
Pampanid iti kategoria "Botswana"
Daytoy a kategoria ket aglaon laeng iti sumaganad a panid.
- Dagiti pagilian idiay Aprika
- Dagiti pagilian ken teritorio nga agsasao ti Ingles
- Dagiti naserraan ti daga a pagilian
- Dagiti estado a kameng ti Kappon ti Aprika
- Dagiti estado a kameng ti Mankomunidad ti Pagpagilian
- Dagiti republika
- Akin-abagatan nga Aprika
- Dagiti estado ken teritorio a nabangon idi 1966
- Dagiti Bantu a pagilian ken teritorio